url: =Son Ngul & Phuung Thuam - TUNGZANG NEWS\nPu Son Ngul-pen Ciimnuai Hausapi hi-a, Tg. Phuung Thuam-pen tagah, thumaan, tangvaal khat ahihi. Amaute-nih holim zeel-a, tuate' lakpan-in themcik kong' hawmsawn-hi.\nPu Ngul: Phuung Thuam te-khawng mawk vaakvaak lel-a, bangmah geelna, ngiimna-meel neilo, bangci khantoh ngei mawkding?\nTg. Thuam: Khangto na-cih akoicidaan ahia, Pu Ngul? Ningkum-inbel baangkua kawmzawl nuainung tanbek hiveng-in, tu'n baangkua kawmzawl tungnung tanbang phata veng-e.\nPu Ngul: Ahilo-tata! Khangto cihteh, na lianpipi ngaihsun theiding, geel theiding, seem theiding, cihte-e! Tua na' tun na-khan zenzen peuhmah agen hi khang-ei.\nTg. Thuam: Pu Ngul, ahihleh nang bang na-geel-a? Kenbel ka' nu bek-tawh hi-in, "kuan ni-ei" hong cihleh kuan, "tawl-om ni-ei" acihleh tawl-om cihciang longal bangmah theih nei sekei mahveng-e.\nPu Ngul: Tua ahihve kacihcih. Na' nu om nawnlo hileh apapai na-hi tave! Nanglehnang-a ngaihsuntawm theilo. Kei' geelna-bel, Pawigaal, Meiteigaal zogawp ding-in, Ciimnuai phungpha sakding cihkhawng ai-ve!\nTg. Thuam: Ka' nu a-om nawnloh ciang-a keiguak ka-mapan siam nading-a ka' nu' thuthu amang-a kinei hiveng. Nang' cihdaan-a, kei' khantoh nading-a midang khatpeuh asup/aguallelh sese akuul loding lampi azongzong hiveng-e.\nPu Ngul: Phuung Thuam, na-haii aleh suangthu bat-in taaive! Pawigaal leh Meiteigaal zolopi-in bangci Ciimnuai phungpha theiding?\nTg. Thuam: Pu Ngul, tua ahihleh tua gaalte zogawp lehang Ciimnuai hong phungpha pahding-maw? Tua gaalte-bang azenzen-in a-omlo/abei hileh Ciimnuai phungpha pahding-maw? Akoici daan-a?\nPu Ngul: Na' thumuhna toiilua mahmah laai-ei. Thu saupipi ngaihsunding, geelding.....\nTg. Thuam: Atua-e, ken muhkholhna neilo kahih ciang-a, Ciimnuai khantoh nading nang' geelna hongdong hiveng. Pawi leh Meitei ziak-a Ciimnuai aphungpha-lo ahihleh tua gaalte a-omlo hileh Ciimnuai hong koici phungphat theiding cih hive-aw, ka' theihnop! Tua ahihleh, "phungpha" ding na-cihteh akoici daan-inmaw, Pu Ngul?\nPu Ngul: Haii cihzongmaw, hmmm! Hauding, nuamsading, khangto ding-e, lawmlawmteh!\nTg. Thuam: Tua khangto na-cihliantak hive-aw, ka' theihnop!\nPu Ngul: Hauding, nuamsading cihte-mah hipah lodia, abangci lawmlawm na-hia?\nTg. Thuam: Lehtua nacih nangbang hau mahmahlel hilo na-maw, Pu Ngul? Sialpi sialtal, bawng, sakol na-nei zihziah lelveleh. Aw, theisimta ing-eih. Keibang-a tagah lubawkte hong hauding cihdaan ahidia?\nPu Ngul: Hmmm. Mawtaw khawng, siikloh siiksakol khawng, leiseek inn lianpipi khawng nei zihziah ding cihna ahikeidia. Nangbel na-hici haiileh hau ngeikei niciai!\nTg. Thuam: Aw, "hau" nacihteh, ahihleh nang hau na-kisa hialeh Pu Ngul?\nPu Ngul: Hau kisa lo-a, agen-gen I-hive!\nTg. Thuam: Abangdia hau kisalo nahia? Hau lecin bangcih sawm na-hia?\nPu Ngul: Mihaii! Hau lehang I' duhduh ne/dawn, I' deihdeih neiding ahikeidia? Nang-tawh kiho-pen noksak mahmah veh-aw!\nTg. Thuam: Ha, Pu Ngul, nang na' duh mahmah, na-neekloh bang om ahia? Seennial sa naduh lehzong hong matsak nuamphial ing-e. Genpong dihve, bang-a, naduhpen?\nPu Ngul: Thebaw Maangpa' "mehkuang zakhat" acihte-khawng I-lunggulh keidia. No khawngte-in za-zong za-kha ngeilo laaiding hive uhcin.\nTg. Thuam: Za-ngei hetkei mah-ing. Nang tuate na' lunggulh mawk, ciam-ngei na-maw, Pu Ngul? Lim-amawleh?\nPu Ngul: Bang I-ciam ngeide! Ciam ngeilo-a aciam-nuam hive-hang.\nTg. Thuam: Na' gengenteh, khantohna-pen neek ngeiloh mehlim mahmah-khawng lunggulh theihna cihdaan hi'ntehmaw? Keibang, ka' nu-in vaaimiim ciim lak-a akhah maainote uumkeu sung-ah zasan-tawh hong gawisak mahmah limsa ngaungau ing-a, tua na' cihte atheih-a theilo, lunggulh vetlo kaive. Lunggulh thei zenleng naakgim huai luading aive, kei'a ding-in, naci-na? Khantohna nacihcihbel lunggulh keimai ing-ei, Pu Ngul?\nPu Ngul: .......


timestamp: atn

url: =Indonesia, Bali tuikulhtung aom Volcano meimual puakkham taktakta :: ZOMI DAILY\nposted on 26 November 2017 at 8:28 pm\nIndonesia, Bali Island tuikulhtung aom Mount Agung akici meimual pen abeisa tawlkhatsung puakkhamding ci’n Warning akipia zelzel hi a, tuni Sunday (Nov 26) ni in puakkham taktakta cih Straits Times pan kiza hi. Mount Agung Volcano mualdawn ah vut asamahmah kiphitkhia ziahziah cihi.\nHih Mount Agung meimual tawh 70km aki gamlatna ah Bali Airport aom hi a, tua vanlengtual pen aki khakcip liannailoh hangin, kumpi thunei te’n tua kuamsungteng vanleng nawklohding in zasakkhin uh cihi.\nNational disaster management agency (BNPB) panin thuneikhat ahi Spokesman Dr Sutopo Purwo Nugroho in agenkhiatna ah hih Mount Agung meimual pen tuni Sunday nikhatsung zingsanglam bekbek inzong 3 veibang puaktamkhin cihi.\nMount Agung meimual panin vutkhu vive meikai bangin omniainuai in, South-east lam zuamphei ahih manin, tualam aom Lombok khuazong nawngkaisak hi. Tua vutkhu hangin Lombok khua azuanin aleng vanleng teleh tuakhua panin alengkhiading vanlengte nawngkaisak mahmah cihi.\nVolcanology and geological hazard mitigation (PVMBG) panin hihpen alauhuaipen dinmun “Highest Level” in ciamteh uh a, hih meimual ii atunkuamsung tengah vanleng lensaklohding inzong ki khamcip cihi.\nPVMBG te’n hih Warning tawh kisai in amau website tungah asuahsakna ah Alert Level pen Orange Color panin Red Color ah khanto uhhi.\nHih Volcano puakkhap hangin AirAsia te’nzong Bali atuding leh alengkhiading vanleng akigawm in 32 Flights cancel khinta uh cihi. Tua AirAsia vanleng aki cancel tepen Bali Airport leh Lombok Airport alengding in akigeelsa hi a, ahi zongin Mount Agung meimual buaina hangin aki cancel ahihi.\nVideo: Bali’s Mount Agung spews ash up to 4km as airport remains open\nMore: Indonesia, Bali Island ah guihtui tamluatna hangin mencim, mi 12 sikhin\nIndonesia gamsung mah ahi Sumatra Island tung aom Mount Sinabung kici meimual zong abeisa 2013 kum akipan apuak khamkikding in kithawi “Active” kik kici a, tulaitak “Highest Alert Level” in akikoih, aki ciamteh leh aki encik khat ahihi. Sawltak #zomidaily\nPrevious: China Port City khatah apuakkham omin, mi 2 si, aliamzong tampi om\nNext: USA, Indianapolis ah Hakha nupi khat mawtaw tuahsia in si


url: =LESSON 5 January 22–28 JESUH, TAWLDAMA PIAPA ~ MUC\nLESSON 5 January 22–28 JESUH, TAWLDAMA PIAPA\nAdmin 10:02:00 PM 1Q2022, Articles, Sabbath School Lesson\nLESSON 5 January 22–28\nJESUH, TAWLDAMA PIAPA\nTu kaal sung sim ding: Pian. 15:13–21; Heb. 3:12–11 19; Heb. 4:6– 11; Heb. 4:1, 3, 5, 10; Thkna. 5:12–15; Heb. 4:8–11.\nKAMNGAH: “Tua hi-in Pasian mite adingin tawlngakna a omlai hi. (Hebrews 4:9).\nHebrews 1 leh 2 in Jesuh in Pasian in a mite a suaktasakpa leh Ukpa ahihna pulaak hi. Hebrews 3 leh 4 in Jesuh in tawldamna hong pia pa hi, ci-in pulaak hi. Hih bangin a pulaak thu in David tungah kamciam in Pasian in kumpi ding leh galte kiang panin a mite tawlngakna pia hi, cih pulaak hi. (2 Sam. 7:10, 11). Hih tawlngakna in tu-in i ngah thei hi. Jesuh in Pasian ziatlamah a tu hi.\nHebrews in tawlngakna leh Sabbath tawlngakna in Pasian neihsa ahihlam pulaak hi.(Heb. 4:1–11). Pasian in hih tawlngakna bawlin Adam leh Eve tungah a pia hi. Sabbath masa penpen tawlngakna in a kicing tawlngakna hi. Pasian in Sabbath tawlngakna zong kamciam pia hi. Bang hang hiam cihleh a mantakin Sabbath tawlngakna in kicinna khempeuh tawh kidim hi.\nSabbath tawlngakna in Pasian in i tangsapna khempeuh hong pia hi. Amah in leitung piangsak hi. Singlamteh tung pan hong hotkhiatna hong pia hi, cih a pulaak ihi hi. man takin Sabbath tawlngakna in phawkkikna sangin tangzai zaw hi. A kicing lo hih leitung ah Pasian hong kamciamte a ciam ihi hi.\nLeitangin Tawlngakna Mun\nPian. 15:13–21 sim in. Pasian in Abraham tungah bang kamciam hiam?\nPasian in saltanna Egypt panin Israelte a hotkhiatlai-in amaute Canaan gamah tunpih ding cih ngimna nei hi. Tua munah amaute a tawlnga hithiat thei ding uh hi.(Pai. 33:14, Josh. 1:13). Canaan in Pasian apu apate uh Abraham piak dingin a piak ahi hi. Bang hang hiam cihleh Abraham in Pasian sapna aw ngai hi. A pianna leitang nusia-in Khapsa Gam a zuan hi. (Pian. 11:31–18 12:4).\nPasian in Israelte leitang a piakna-ah a pia mawkmawk hi lo hi. Pasian in amaute Ama kiangah a tunpih nuam hi. (Pai. 19:4). Pasian in amaute in leitangah noptakin om a, Amah tawh kizopna a nei thei dingin ngimna nei hi. Ngawngkai-na om lo-in, amaute in leitung mite tungah khuavak hi ding uh hi. Piansak Sabbath mah bangin Canaan leitangin Pasian hoihna amuh nadign uh deihna hi.\nThkna. 12:1–14 in Topa in mite tungah tawlngakna tung ding ahih na uh, amaute in tua leitangah a om mawkmawk idng uh hi lo hi. Amaute in Canaan gam a tun uhteh milim biakna tawh leitang niinsak lo ding uh hi. Amaute in Pasian teel ahihna uh leh amaute lakah teeng ding ahihna thu zong a gen hi.\nPai. 20:8–11 leh Thkna.5:12–15 sim in. Sabbath tawlngakna in bang thunihte phawkna hiam?Koi bangin tuate in kizopna nei hiam?\nPasian in Sabbath leh Egypt panin suahtakna tawh kizopna nei ahihlam hong theisak hi. Amah in Irsaelte in piansakna phawk nadingin leh Egypt pan in hotkhiatna phawk nadingin Sabbath ni tawlnga dingin thupia hi. Piansakna leh hotkhiatnate in Sabbath thupiak sungah kihel khin hi. Ei le ei thu tawh a piangtawm ihih loh bangmahin ei le ei tha tawh a kihonkhia thei kuamah omlo hi. Tua nasep in Pasian bek in a sep ahi hi. A thupiak bangin tawlngakna in Ama tungah i kingakna pulaak hi. Nuntak nading bek hi lo-in hotkhiatna dingin ama tungah kinga ihi hi.\nSabbath tawlngakna in upna bek tawh hotkhiatna kingah hi, cih vanglian takin a pulaak ihi hi.Koi bangin Sabbath tawlngakna in nuntakna tham lo-in hotkhiatna-ah zongPasian tungah eite kingakna hong theitelsak hiam?\nHebrews 3:12–19 sim in. Bang hangin Israel in tawlngakna kamciam sung tung zo lo uh hiam?\nA dahhuai thu in Egypt panin suahtakna a ngahte in Pasian in a kamciam Ama tawlngak sung a lut kei uh hi. Israelte in Kadesh- barnea hong tung uh hi hih munin KHAPSA GAM gamgi mun hi. Amaute in upna nei lo uh hi. Gam. 13 leh 14 in Israelte in thukansimte sawl uh a, tuate in Canaan siagen uh hi.(Gam.13:32). Amaute in gam leitang hoihna pulaak uh a, tua gam a teengte in thagolin hatna tawh kidim uh hi. Kulh lianpipi tawh khua sung ki-um hi. Amaute kuamah in zo zo lo ding hi, ci uh hi.\nJoshua le Caleb in zong tua gam hoihna pulaak uh a, ahi zongin tua gam mite hatna leh kulhpi tawh ki-um a khua thupi ngaihsutin a nei kei uh hi. Pasian in hong ompih ding a, tua gam i luah zo ding hi, ci-in pulaak uh hi. (Gam. 14:7–9). Ahi zongin mipi in Pasian in Egypt mite tungah gimna tungsakin (Pai. 7–12), San Tuipi sungah Pharaoah galkapte a suksiatna amu uh hi. (Pai.14),Vantung panin mana an a nene uh hi (Pai. 16) suang sung panin amaute dawn dingin tui a phulkhiasak hi(Pai. 17), Pasian in amaute tatsat lo-in a ompihna mei tawh a kilangsak hi.(Pai.40:36–38)—amaute in tu-in Pasian muangngam lo uh hi. Na lianpipi mukhin napi-in, Pasian cihtakna lampi tuamtuam tawh amaute tungah kilang hi napi, tu-in Pasian a up lohna uh in lauhuai mahmah hi. (Neh. 9:15–17, Late 106:24–26, 1 Cor. 10:5–10). Pasian in a tate tungah mihing piak theihloh letsongte pia hi. Tua hangin hehpihna leh upna tungtawnin tua thuphate kingah hi. Hebrews 4:2 hong hilhna-ah tua kamciam in Israelte adingin bangmah manlo hi. Bang hang hiam cihleh amaute in upna neite thumanna nei lo uh hi. (Heb. 4:2).\nIsraelte in KHAPSA GAMGI hong tungta uh hi. Mihingte in a kitukalh thute a zak uh ciangin amaute in upna nei lote bangin nungta uh hi. Upna neihna upna neih lohna in kilawh thei hi. Hih thu hangin Hebrews pawlpite in khat le khat kihanthawn (Heb. 3:13), khat le khat tungah itna nei-in na hoih sem ding leh. (Heb. 10:24) Pasian hehpihna tawh kuamah kipelh lo dingin vaikhawk hi (Heb. 12:15).\nTu-in zong eite in KHAPSA GAM zuanin khualzinte ihi hi. I tonpihte tungah bang masuan nei i hiam? Bangci bangin thu uppihte upna sungah a zungkha dingin huh ding na hiam? Koi bangin midangte upna a kiamsak thei kampau-na le gamtatnate pelh ding na hiam?\nTuni, Ama aw na zakleh\nHebrews 4:6–11 sim in. Pasian hong sapna in bang hiam?\nSehnel gam sunga a khangkhiate in Pasian tawlngakna sung lut kha lo uh hi. Amaute in Pasian tungah citak kei taleh Pasian in amaute tungah citak tawntung hi. (2 Tim. 2:13). Tua hi-in Paul in Pasian kamciam in kip tawntung ahihna pulaak kikkik hi.(Heb. 4:1, 6, 9).Paul in Greek laimal “kataleipō” le “poleipō,” zang hi. A khiatna in tua kamciamte paisan khin, kiphawk kha lo cihna hi. David nuntak lai-iin tawlngakna sung lut dingin tamveipi sapna ngah khin uh a, (Heb. 4:6, 7 in Late 95 pulaak) kamciam mu kha nai lo ahih hangin ngah dingin lametna omlai hi, ci-in a hilhna hi.A taktakin piansak akipan tawlngakna a kingah thei ahi hi (Heb. 4:3, 4).\nPasian in tu-in tua tawlngak sung tum dingin hong samlai hi. “tuni’ cih thu in naupaai cihna-in a kizang kammal hi. Khapsa gamgi-ah Moses in Pasian tawh thuciam thaksuahsak kikin ‘tuni’ cih kammal a thupina gen phapha hi. (Thkna. 5:3leh Thkna. 4:8, 6:6, 11:2 cihte enkak in) “Tuni “ cih kammal in Pasian in amaute tungah a cihtakna a theihsakna a phawk ding uh deihna nei hi. (Thkna. 11:2–7). “Tuni” cih kammal in Topa tungah cihtak ding khensat hun pulaak hi. (Thkna. 5:1–3). Hih khensat ding sot toto huai lo hi.\nTua bang mahin Pasian mite adingin “Tuni’ cih kammal in khensatna i neih hun hi-in hamphat hun zong hi-in lauhuai hun zong hi. Hebrews sungah “tuni” cih thu in Pasian kamciamte a tangtunna zong pulaak hi. Pasian in hih hun thupiakna tawh pan hi.”Tuni-in na pa ka suak zo hi” (Heb.1:5). Jesuh in Pasian kamciamte tangtun nadingin a Ukpa hi (2 Sam. 7:8–16). Tua hi-in Jesuh in hun thak thupha konghonnna leh hamphatna kong hong hi. Jesuh in galte zo hi.(Heb. 2:14–16)Thuciam Thak hong pankhia hi.(Heb. 8–10). Tua hi-in eite in lungmuang takin Pasian kiang i vanaih thei hi.(Heb. 4:14–16, Heb. 10:19–23); ama hong kipiakna hangin lungdamin,, amah i phat thei hi.(Heb. 12:28 Heb. 13:10–16). Tuni cih zolna kammal in i tungah hong citak tawntung Pasian phawkin Ama hong sapna i dawn ciangin, zekai lo-in na khempeuh hong piapah hi.\n“Tuni-in” Pasian tawh na kizopna-ah bang khensatna nei ding na hiam? “Tuni”’ cih pen ni dang khatah khinto nawn kei in. A beisa hunin na hoih khat sem ding zekaina hangin bang na tuak ngei hiam?\nAma tawlngakna Sungah Lutna\nHebrews 3:11 leh Hebrews 4:1, 3, 5, 10 sim in. Bangci bangin Pasian\ntawlngakna sung lut dingin mihingte ahong sapna ciamteh hiam?\nPasian in mihingte tawlnga dingin ahong sapna-ah a khawl mawkmawk dingin hong sam lo hi. Ama tawlngakna sungah tum dingin hongs am hi.Lai Siangtho buppi-ah “tawlnga” cih thu in Canaan gam sung daihna a pulaak kammal hi. (Thkana. 3:20).Tua munah Thuciamna singkuang a omna mun hi..(2 Khang. 6:41), ahih keileh Sabbath ni a tun ciangin Israelte in nasepna panin “tawlnga’ uh hi. (Pai. 20:11). Ahi zongin tu-in Topa in Ama tawlngakna sungah tawlnga dingin a mite sam hi.\nHebrews 4:9–11, sim in. Bang sem dingin sapna ngah i hiam?\nSabbath tawlngakna in Pasian in Ama piansak nasep zo khin hi, cih lungdamna pawi hi.(Pian. 2:1–3, Pai. 20:8–11) ahih keileh hotkhiatna hangin lungdamna hi. (Thkna.5:12–15). Tua bangin Jesuh in vantung biakbukah kumpi a hihna hangin lungdamna leh eite hotkhiatna hangin ama hong piak a kicing amahong kipiakna hangin lungdamna pawi hi.(Heb. 10:12–14). I nuntakna khempeuhah damna a om ciangin Pasian in tawlnga pan hi. Piansakna-ah Pasian in leitung le a sung om khempeuh a bawl khit ciangin tawlnga hi. A nung ciangin Topa in Abraham tungah a kamciam a tangtung khit biakbuk sungah Topa a tawlnga hi. David uk hun sungin gam sung daihna tawh kidim a, gal muang takin a om hi. (1 Kum. 4:21–25, le Pai. 15:18–21; Thkna. 11:24, 2 Sam. 8:1–14 enkak in) Israelte in amau teen nading inn a neih khit uh ciangin Pasian in Ama teen nading inn a nei pan hi.\nTawlngakna nunung pen in Pasian in leitung thak hong kamciam a, Kidona Lianpi a bei khit ciangin leitung thak bawl dinga, tua munah eite i tawlnga ding hi. Hebrews in tua mun pen “ Pasian khuapi, Pasian bawlsa hi ding hi,” ci hi.(Heb. 11:10) tua mun in vantung inn hi ding hi. (Heb. 11:14–16). Tua mun in leitung piancilin Pasian in mihingte tungah hong piak vangliatna leh minphatna leh uknate I ngahkik ding hi.(Heb. 2:5–8, Heb. 12:28). Tua in Ama tawlngakna hi ding hi. Tua mun in kicinna leh daihna mun hi bek lo ding a, Sabbath tawlngakna zong hi ding hi. Tua gam in van thak le lei thak hi ding a, Pasian tokhom aomna mun zong hi ding hi.\nKoi bangin Topa tawlngakna sung tum thei ding i hiam? Tua in koi bangin gamtatna tawh hi lo-in, Khrih sungah hotkhiatna-ahkhamuangin upna tawh tawlnga ding i hiam?\nPiansak Thakna Ciamkha\nPai.20:8–11, Thkna. 5:12–15, le Hebrews 4:8–11enkak in. Sabbath\ntawlngakna tawh bang kilamdannate na mu hiam?\nI gensa bangin Paikhiatna leh Thuhilhkikna in a beisa thute enkik ding hong sawl hi. Tuate in Pasian piansakna leh hotkhiatna thu hangin zawhna Topa tungah lungdamna lahna-in Sabbath tawlnga ding hong hanthawn hi. Ahi zongin Hebrews 4:9– 11, in hong pai ding hun lamen dingin hongsam hi. Tua in Pasian in mailam hunah Sabbath tawlngakna hong bawlkholhsak hi, cih hong hilh hi. Tua in Sabbath tawlngakna muhthakna khat hong guan hi.\nSabbath tawlngakna in a beisa huna Pasian gualzawhna hong phawksak bek tham lo-in mailam huna Pasian kamciamte hangin lungdam lahna zong kihel hi. Mailam tawh kisai Sabbath tawlngakna in a beisa hun in zong a om hi-in kimangngilh kha den hi. Mawhna hong om khit ciangin Messiah tungtawnin Pasian in vangliatna tawh kidim a thak piansakna nei ding hi ciih hong hilh hi. Ama hotkhiatna hangin Sabbath tawlngakna tungtawnin lungdamna pulaak dingin hong sawl hi. Bang hang hiam cihleh Sabbath a thak piansakna sungah hotkhiat kicinna hi ding hi. Sabbath tawlngakna in kicinna om lo leitung panin vantung lametna hi.\nHih thu in Jew ngeina sungah kician takin pulaak hi. “Life of Adam and Eve,” The Old Testament Pseudepigrapha, by James H. Charlesworth, p. 18, sungah 100 B.C. leh A.D. 200 kikal sungah kikaikhawm thute a pulaakna-ah: “Ni sagih ni in thawhkikna limciinna ni hi; A hong tung ding hun a tawlngakna pulaak hi.” A dang nidang lai Jewte thu kigelhna khatah: A hong tung dign hun in a tawntung a Sabbath tawlngak ni hi ding hi” ci hi. Jacob Neusner, The Mishnah, a New Translation (New Haven: Yale University Press, 1988), p. 873. Tua khit ciangin Othiot of Rabbi Akiba genna-ah “ Siangtho Pa mai-ah Israel in leitung UKPA in thupha ngah in. Ama thupiak zui lehang thaman bang I ngah ding hiam? a dawnkikna-ah: ahong tung ding leitunga ngah ding uh hi.” Tua ni in bang tawh kibang ding hiam hong lak in, ci-in a nget uh leh amah in Sabbath a lak hi.” Theodore Friedman, “The Sabbath Anticipation of Redemption,” Judaism: A Quarterly Journal, vol. 16, pp. 443, 444.\nSabbath in lungdam kipahna, nuamna, lungdamkoh ni ding hi. Sabbath i tawlngak ciangin Pasian kamciamte a um, ama hong piak khong hehpihna a sang ihihlam apulaak ihi hi. Sabbath tawlngakna in a nungta upna leh lawpna hi. Gamtatna sepna tawh kizomin Sabbath in Jesuh hehpihna sung upna tawh hotkhiatna kingahna a pulaak ahi hi.\nKoi bangin Sabbath tawlngakna in gamtatna tawh hi lo, upna tawh hotkhiatna kingah hi, cih na theihtelna pulaak hiam? Koi bangin Sabbath tawlngak in hehpihna tawh hotna kingah ahihlam pulaak hiam?\nNgaihsutbeh ding: Paul in Hebrews sungah Sabbath tawlngakna a pulaakna-ah Sunday ni hi lo hi, cih thu in thupi hi. Sabbbath in hehpihna tawh hotkhiatna hong kipia hi, cih a pulaak hi. Sabbath tawlngakna in Sabbath ni nopsakna leh thu-um mi khempeuh in a zuih ding uh ahihna hong hilh hi. Kum zalom zanih akipan pawl sungah kikhelna lianpi hong om hi. Hotkhiat ngahna limciinna Sabbath tawlngakna kihemkhia hi. Jew biakna, thuciam lui hi, ci-in pelh ding thu hong gingkhia hi. Sabbath tawlngakna in Judaism zuihna tawh kikimin kingaihsun hi. Gentehna-in Ignatius of Antioch ( A.D. 110) a genna-ah: “Thupiak lui bangin a nungtate in lametna thak amu uh hi.Amaute in Sabbath- Topa ni in tawlnga nawn lo-in Khrih sihna pan a thawhkik ni-in tawlnga zaw uh hi” ci hi. Jacques B. Doukhan, Israel and the 20 Church: Two Voices for the Same God (Peabody, MA: Hendrickson Publishers, 2002), p.\n42. Tua bangmahin Marcion thupiak in Sabbath ni antang uh hi. Jewte leh amau Pasian nawlkhinna lim hi. Victorinus in Jewte Sabbath ni tawlnga nuam nawn lo hi.( Israel and the Church, 41–45).\nHehpihna tawh hotkhiatna kingah hi, cih a pulaak Sabbath tawlngak theihtelna Khrih pawlpi sungah hong kiam semsem hi. “Khrih sunga nunna in tawlngakna tawh kidim nunna hi. Nopsakna hi thei ding a, tua sangin a lian zaw daihna tawh kidim muanna hong guan hi. Na lametna in nangma sung hi lo-in Khrih sungah lametna nei hi. Na thaneemna in Ama hatna tawh kigawm ding a, nang thutheih lohna in Ama pilna tawh kigawm ding hi. Na thaneemna in Ama tha tawh kigawm ding hi. Tua hi-in nang le nang a kimuang na hi kei ding a, na ngaihsutna in nangma deihna tungah kinga lo ding hi; ahi zongin Khrih tungah a kinga ding hi. Ama itna na mitsuan ding a, Ama hoihna, kicinna leh a zia le tong ah na kinga ding hi. Khrih in ama deihna nialin Amah mah hong kiniamsak tawm a, Khrih sianthona le paubaanlohna, tehpih omlo ama itna na ngaihsutsut ding thute hi.”Ellen G. White, Steps to Christ, pp. 70, 71.\n1. Sabbath tawlngakna leh upna tawh diktanna kizopna in bang hiam?\n2. A mantakin Sabbath tawlngakna leh Sabbath tawlngakna tawh dikna ngah ding hanciamna bang kilamdang hiam? Koi bangin a kilamdanna thei bek tham lo-in i nuntakna-ah Sabbath tawlngak in kilamdanna hong pia thei ding hiam?


url: =Kawlpi ah “Central News Myanmar” cih News Agency thak kiphuan :: ZOMI DAILY\nposted on 12 July 2016 at 11:02 pm Lomkholna: Kalaymyo, Myanmar, News, Sawltak\nKawlpi (Kalaymyo) ah “Central News Myanmar” cih mintawh News Agency thakkhat tuni in zum honna nei uh cihthu Min Ye Sit Nai tungpan kiza hi. Hih Central News Myanmar te ii zumkhan Office pen Kawlpi Leipi gei, Bogyoke Road tungah hi a, tuni in zumhonna leh Sign Board suanna neita uhhi.\nHih News Agency ahonna ahang ahihleh Kawlpi khuakiim khuapam pan thuthak, thuthang tuamtuam te Kawlgambup ii theihpih nadingin Media te’n abeisahun te ah suaksak mengmenglo uh ahih manin, mailam ah thuthak khatpeuhpeuh aomciang amanlang in Kawlgambup theihpihding in suakkhitsak pahpahzawh nading cih ngimna ahihi.\nKawlpi bekthamlo, Naypyidaw ahzong zumkhan khat nei uh cih kiza hi. Naypyidaw Office panin Kawlgam kumpilam thuthang tuamtuamte leh MP te tungpan thuthang ngahzawh bangbang hong suahkhia pahpahding uh cihi.\nCentral News Myanmar pen “News Agency” khat cih hangin thuthang thuthak akaihkhop te uhpen sumtawh zuakding ngimna neilo uh a, amawkna in mipi simtheihding in Online tungtawn in suakkhiatding geelna nei uhhi.\nOnline tungah asuahsak te uh News Agency atuamtuam in adeihleh utbang in lasawnthei uh a, phalna ngettektek kulseselo cihzong makai te’n genkhia uhhi.\nCentral News Myanmar pen kumpilam paninzong phalna June khasung in a ngahkhin News Agency khat ahihi. ZD Sawltak #zomidaily\nPrevious: Pistol thautawi Damiah athudonlo New Zealand saizuakpa\nNext: Vondeih Kep Ding – 32 (Pau Khan Kap)\nSiama Zamnu gelh laibu thak “Watchmen, Come Up Higher”


url: =ACA pan hopihna ~ T. Sawm Lian :: ZOMI DAILY\nposted on 9 September 2016 at 3:00 am Lomkholna: Article, Biakna, Sawmlian\nKum 2013 ZBC General Council in sangkah ding hong phalsak mah bangin sanginn tuamtuam ka en a, tuate lak panin mun nih – Asian Christian Academy’ Lai Siangtho sang ahi Evangelical Theological College (ETS), Hosur, Tamil Nadu-ah M. Th (ATA) sin ding leh, North East India a Lai Siangtho sang lian khat ahi Eastern Theological College (ETC), Jorhat, Assamah B.D (Serampore) sin theih nadingin entrance leh interview ka piak leh, Pasian huhna tawh cing tuak ka hih manin ACA, Hosur lamah pai ding ka khentat hi.\nSerampore leh ATA\nSerampore ci-a i theih ziau Serampore College (University) pen Serampore khua, Hoogly District, West Bengal, India a om hi a, kum 1818 in ‘The Serampore Trio’ kici missionary thum – Joshua Marshman, William Carey leh William Wardte in a phuh uh ahi hi. Tulaitak SCC in a theihpih/saan (affiliation) college pen India, Nepal, Bangladesh leh Sri Lanka gamah sanginn 50 val deuh om cih Wikipedia panin kimu hi. Tua sanginnte-ah diploma pan a sangpen doctorate degree ciang dong kisin thei hi. Mizote laka thu leh la lama min nei mahmah Prof. Dr. Laltluangliana Khiangte pen Council of Serampore College (University) ah secretary hi a, Officers of the Senate ah convenor a sep laitak ahi hi. Gensa bangin ETC, Jorhat pen SSC in a theihpih/saan sanginn min nei leh kumlui mahmah khat ahi hi.\nATA pen Asian Theological Association cihna hi a, kum 1970 a kiphuan ahi hi. A diakin Asia gam sunga Lai Siangtho sanginnte kipawlkhopna khat ahi hi. Tua banah, Asia gam bek hi loin theihpih/saan (affiliation/accredited) pen gam 27 sungah Lai Siangtho sanginn 212 nei uh a, gam 27te lakah India, Myanmar, Pakistan, USA, Australia, Singapore, Korea, Japan, Spain, Nepal, UAE, Taiwan, Hong Kong leh Indonesiate zong kihelin, phualpi zum pen Manila, Philippines gamah om hi. Tu a ka omna ETS pen ATA in a theihpih/saan sanginn khat ahi hi.\nETC sangin ETS, ACA\nETS, ACA a lut theih nadingin March 15, 2014 in Guwahati-ah leh ETC a lut theih nadingin April 22 & 23, 2014 in Jorhat-ah entrance leh interview in ka pai hi. ETC, Jorhat pen North East India a sang minthang ngei khat leh minnei khat hi a, a kiphuh zawh kum 100 val ta hi. ZBC sia a tamzawte pen ETC pana zo (graduated) hi uh a, tua manin ZBC innteekna khat zong ahi hi. Ahi zongin a mun ka tun ciangin ka lamet bang loin, nidang bang zo nawn loin ka thei hi (a theite genna tawh ka tehkak ciang!). A mun le mual zong zuunloh Zogam tawh kibatna ciang nei ka sa a, ETC pen Zogam bangin ei aa kici thei taktak lo lai ahih manin nidang ciang, a kizuun man leh zuun dingin nusia photin, a kizuun sa leh a kipuahpuah kum 1976 a kiphuan ACA lam mah zuan phot dingin ka khentat hi.\nEvangelical Theological Seminary (ETS) pen ka sangkah nading mun hi a, tua pen Asian Christian Academy (ACA) nasepna hiang khat leh ACA huang sunga om ahi hi. ETS sanginnah Master of Biblical Studies (MBS) kum nih leh Master of Theology (M. Th) kum li sin theihna om hi. Tua banah ACA huang sungah Agape Hospital ciin Zato lianpi khat zong omin, biakinn, auditorium, library (Wi-Fi free), office, hostel leh family quarters tampi om a, library building ding lianpi khat a kilamsaan laitak ahi hi. Tukpeng (football), volleyball, basketball, leh badminton kimawl theih nading mun zong kicing takin om hi. ACA pen mun dang panin en lehang inn a kimu lo thei ding zahin singkung tamin lian thei a, coconut leh haai (mango) tam mahmahin, a gah zong gol thei mahmah hi.\nAsian Christian High School (ACHS) kici, tan 12 ciang sin theihna zong om a, sanglutman (admission fee) bekbek zong Rs. 35,000+ bang ahih hangin (tuition fee a tuam om lai) naupang 2600 val om dan hih tuak. Sanginn hoih khat ahih manin hih sang pana zote mun dangah baih takin lut thei ci uh hi. ACA huang sungah (kei adingin) kamtuampau vive zang uh a, ka theihsiam hun bang zong om hi! Kisin ding tam mahmah mawk. A sung om nasemte leh a tate un ko a pai thakte ka mai-ngal theih nading un gamta-in, a nuntakna uah etteh ding tampi om hi.\nACA pen Tamil Nadu state sung, Bangalore (Bangaluru) leh Bagalur khua kikal, a khua kisat zawh kum 800 a valta, kum 2011 kisimpi-ah mi 3,26,821 omna Hosur khua sung a om hi a, mawtaw lam kiang a om ahih hangin mawtaw leh bil am thei ging tuamtuamte in a buaisakloh mun nuam mahmah khat ahi hi.\nJune 1, 2014 pan koh, laitan ngeina (secular background) pana M. Th leh MBS zom dingte kha khat sung orientation class nei ding ci uh ahih manin May 27, 2014 in Aizawl pan paikhia dingin letmat (ticket) ka la hi.\nMay 26, 2014 in ka Nu Niang (Cing Go Niang) in thungetna hong neihsakin – pawlpi mite, lawm le gual, leh ngaih teng tawh gibang khenin Pa Piang, Ngur khua sumo tawh Champhai pan Aizawl ka zuan hi. Aizawl pen tung baih bilbelin, Pa Tualboihte innah kinga-in, Tg. Samuel tawh vaknopna pawlkhat-ah ka vak man lai hi.\nMay 27, 2014 in Pa Zam Lian Mang, Lecturer, Govt. Saitual College in a mawtaw (car) tawh Lengpui vanlengtual tan hong kha a, Pa Mang lawmnu Nu Niang leh Tg. Samuel in hong zui hi. Amau tegel pen ka bodyguard uh cihna zong hi tuan lo hi!\n12:35 ciang Lengpui vanlengtual pan muhngeilohna gam zuan dingin lengkhia-in, Guwahati leh Kolkata vanleng tualah tawlkhat ka khawl khit uh, thumvei vanleng ka tuanna-ah cidam takin zan nai 9:15 kiimin Bangalore vanglengtual ka tung thei uh hi. Guah tam pian ahih manin khua phelepin van ging zuazua a, ka lawmpa khat in, “Vanleng sunga i tuan laiin na lau hiam!?” ciin hong dong a, ke’n, “Aw, van-ging hi maw….. Guah zong a tam mah ve leh..” ciin ka dawng ziau hi. Ihmut a nop taktak ciang van-ging zong kiza thei lo dan ai ve….\nVanleng pan pusuakin ka vante uh ka lak khit uh ciang kongkhakah ka pusuak uh leh, kalate mi bangzah hiam, pakkual tawiin kongkhak kiangah na kigual uh hi. “Pakkual liang tawh hong dawn/muak ding thei kei sing e, hong thei khial hi nuteh…. Aw… midang zong hi thei ei” cih ngaihsun kawmin ka pusuak leh, ka upmawh bang lianin kei ading hi loin, ka nung a hong pai lai ding, kei sang a (amau ngaihsutna-ah) a thupizaw om ahih lam tel takin ka thei pah a, tuhun pen kei hun hi lo hi, ciin ka sang siam lel hi!\nKristu Jayanti College, Bangalore a B.A kum nihna a sin laitak Tg. Thang Lam Tuang (Mama) s/o Upa T. Thang, Champhai in hong dawn a, aman bel pakkual tawi se lo ahih manin ka kibansah (cibai) khit uh ciangin Bangalore ka pai nading uh mawtaw lam zuanin, ka lamlak lawm SAIACS a M. Th sinlai khat tawh ka pai pah uh hi. Guah tam luat man zong hi tuan loin, gate a tute computer hoihlohna hangin mawtaw sungah naikal lang dektak ka om uh a, mawtaw-hekte thangpai lua uh ahih manin gate dutyte tawh tawlkhat a kinial khit uh ciangin computer tawh bangmah kisai loin ka pai thei uh hi. Computer khawng i deih mahmah a, i zat nop mahmah hangin piang zo nai taktak lo ahi mai diam, ciin ka ngaihsun a, game kimawl nading khawng beka computer i lei zel mawk bang bel… ciin kisai lopi-in ka ngaihsutna sausak mahmah hi.\nTua zan pen Tg. Mama kiangah giakin, a zingsang ciang ACA lam zuan dingin ka kizuikhia kik uh hi. Rs. 250/- tawh auto rickshaw ka zat khit uh ciang City Market kici, Bangalore khuasung taktak tungin, tua mun panin Hosur pai ding mawtaw ka ngak uh hi. Manglai kitamzat lua lo ahih manin Hosur pai ding mawtaw thei loin, conductor ka dot uh leh, a nihveina-ah Hosur pai ding ka tuak kha bilbel uh hi. ACA a M. Th a sin laitak Nu Nem Khan Cing, Tamu leh Pa Khup Lian Mang, Lanva in, “Hosur bus station panin Rs. 150/- kiim tawh auto rickshaw in kipai thei” ci uh ahih manin auto rickshaw ka dot uh leh, ka khuahek dan uh tual-tel hong sa nai lo ahi diam, “Rs. 400/-“ hong ci mawk!. Paisanin a dang ka dawp uh leh a tawpna-ah Rs. 160/- in pai nading ka mu bilbel uh hi.\nACA ka tun uh ciang Nu Nemi hopihin, aman a inn (quarters) ah ann hong nesakin, tua khit ciang office ah hong paipih a, vai nuam tuam mahmah hi. Laitan ngeina (secular background) pana orientation class nei ding mah Bandung, Indonesia panin mi khat hong tung lian ahih manin ka nihun quarters khatah hong tungsak uh hi. Ka lawmpa pen Da-Wood, kum 52 hi a, zi nei lo, Hebru leh Greek mahmah a sin nuam a ACA a hong pai, M.A zo sa ahi hi. Amah tawh zan khat ka giakkhop khit uh ciang mun dang khatah hong suan uh a, tua laiah kei bek zan khat giakin, a zing ciang a tha lian mahmah, orientation class nei ding mah MBA zosa Jonley Sam, Kerelate ka room-ah hong koih uh a, pata mah ka bang uh hi!\nNek le dawn leh…..\nNek le dawn pen khai-gah leh dailuah hi pipen a, sa zong khatveivei om zel hi. Zingann (breakfast) pen zing nai 8:00, sunann (lunch) pen sun nai 1:30, nitakann (dinner) pen nitak 7:30 ciang ka ne uh hi. A tangpi thu-in sun leh nitakann pen nek theih gawp a, zingann bel nek theih hun om cih ding hi.\nKikhopna-na pen ACA huang sungah biakinn om a, tua laiah kikhop theih hi. Kikhop nading mun dang a neite pen kikhaam loin a ututna uah kikhawmsak uh a, sangsia leh sangnaupang pawlkhat pen mun dangah kikhawm thei zel uh hi.\nJorhat ka pai laiin “mi hau thei uh ei maw,” ka cih leh hi lam zong tua bangmah na hi mawk. En kisap lei nading khawngin i neihsa a dang khawng i zuak laiin, amau kisap melloh nadongin a kicing takin nei uh a, bang kisam a, koi mun panin kilamdang i hiam cih khawng ka ngaihsun hi. Zomi pawlkhat bang, Khristian hoih or Pasian nasemte or pawlpi pen a zawng khilkhial ding-a a tuat leh a deih pawl bang om mai ding hi ei.…. Mi pen tua bang het lo uh hi. A maan lo a hauhna leh pilna-siamna neih ding lam hi loin, Pasian tung pana pilna-siamna leh hauhna pen a nei, a zeek leh a piakhia ding Khristian or pawlpite i hi hi. “Mi sang a niamzaw ding a Pasian hong bawl hi tuan lo” cih la pen i nuntakpih taktak hun ding ngaklahhuai hi.\nACA huang sunga inn omte pen – House of Peace, House of Fellowship, House of Harmony, House of Wisdom, House of Worship, House of Joy cih bangin a min phuak uh a, ko omna pen House of Wisdom, room nambat 301 ahi hi.\nLaphuaktu khat in, “Lungdamkoh ding simloh lei bat dang ken nei keng” a cih bangin hih ciang ka tuna pen lungdam nading vive hi. Hong makaih a, lam hong lak leh hong kithuahpih den Pasian tung pan kipanin, vaihawm upa leh sia, hong deihsakte tungah nakpi takin ka lungdam hi. Entrance leh interview pia a ka pai pan kipan sum le pai hong piate, ann hong nekpihte, laibu hong letsongte, thungetna tawh tatsat lo a hong phawkte leh, ACA ka pai ding ciang Vapar ZBC in khakna hun nuam leh limcitak hong zatpihna leh niangtui hong tawi uh banah, lamkal ann nek nading ciin letsong hong piakna hangin lungdam mahmah hi.\nGenloh theihloh, Guwahati leh Jorhat a entrance test leh interview ka pai lai a hong kithuahpih den Tg. Thang Khan Lian @ Pate, B.A., LLB s/o Rev. Gin Lam Thang, Shillong; Aizawl khawsung a hong vakppih a, Lengpui ciang hong kha Tg. Samuel leh Pa Zam Lian Mangte nupa, Lengpui vanglengtual pan ka kithuahpih SAIACS a M. Th sin laitak Tg. Lalengzaua, Lunglei; Bangalore a hong muak-a a kisam teng hong buaipih Tg. Thang Lam Tuang leh ACA a nuam taka zin hong do leh hong buaipih Nu Nemi tungah genkhitzawhloh lungdam ka ko hi.\nKei thukkik ding lametna hi lo a, Pasian na itna uh leh a nasem cingtak lo nong deihsakna uh hangin na sup na baina khempeuh uh Pasian in a zah tampi in hong thukkik ta hen. Amen.\nTukum M. Th sin thak ding pen mi 24 leh MBS sin ding mi 9 ahi ung a, Indonesia, Myanmar leh Nepal banah India gam state tuamtuam 12 pan paikhawm ding ka hi uh hi. Orientation class pen M. Th & MBS sin lo dingte in zong kha khat sung bek hong siim thei uh ahih manin 15 ka pha uh a, tuate pen Nepal, Indonesia, Kerela, Tamil Nadu, leh Mizoram pan ka hi uh hi. Tuate lakah MBS sin suak ding 1 leh M. Th. sin suak ding 5 ka hi uh a, a dangte pen – kumpi nasem, LLB sinlai, Engineering sinlai, Evangelist cih khawng ahi uh hi. A hanciamna uh leh a sinnopna uh thupi ka sa hi. Pasian hang bekbek a mi hi teng, gam leh khawk tuamtuam pan kimukhawm cih ka ngaihsut ciang Pasian thupina ka phawk semsem hi.\nMeel le puam, deihdan, ngaihsutzia, siamna, theihna, neihna leh muhzia kibang lo pipi omkhawm (lai ding) ka hih manun note thungetna ka kisam mahmah hi. Nek le dawn, pau le ham leh a dang tuamtuamah haksatna nengneng om a, sin ding tampi maban nei lai ka hih manin a kuamapeuh in thungetna-ah nong mangngilhloh ding uh kong thuum phapha hi. Hi ciang hong tunpih Topa Pasian in i thungetna guaksuaksak lo hi. Hong tam lua kha zel in ciai, hun khat lai a laikhak danin “Gennop tampi tawh hunsak phot ni”.\nKa address :\n301, House of Harmony\nJeemangalam, Bagalur P.O.\n~ T. Sawm Lian || Daihna Cabin, 2.6.2014\nPrevious: Christian Hymn te’ tangthu: Ama’n Hong Kha\nNext: Mun lamdang pipi a pianna mun Bermuda Triangle ~ Thang Khan Lian


url: =Ei a kidem I hi maw, kidmna man nailo pi :: ZOMI DAILY\nposted on 7 October 2020 at 9:34 pm Lomkholna: Kaplian, News, Politics, Zomi\nKa Pu Thangno pen a inn sungah kigualzo sak simtham. Khatvei ka Pu Khamte inn ah vahawh, ka Pu Kham in “Thangno nang a neu penpen bang hang tuaci ngam na hiam” ci-in na tai, thu na hilh leh kisel toto uh na ngap leh ei gel kilai leng aive cih ciang tungto hiau. Pu Thangno in “a cih leh Pa Kham, khe I zang thei diam” ci ta (a mah bel kungfu khawng sin ngei ahih manin kimuang mahmah). Pu Kham pen a heh lah suak, a nuih lah za, nak nuih zak lua mahmah ahih manin nuihna tawh amau gel kilai ding vai tua ni a bei hiphot, kilai ding kimlai ciamnuih tawh khawl bawl uh hi.\nKa gennop bel, ‘ei a kidem hive hang’…’kidemna man nailo pi’ cih tawh I kidem laitak ut bangin kiko, ki-el, kigen sia ziahziah thei lua hi. Tua pen Democracy gim nam a ciam I hi a, freedom of speech ahi hi. Tua ahih leh Politics vai-ah KHE: mimal vai, Personal vai a kizang thei dia? a ci nuam ka hihi. I mimal vaite koih khia photin Politics vai mah tawh I kalsuan takpi ding deih huai kasa mahmah hi.\nKidem hun hi a, kidemna man nailo ahih teh ut bangbangin I kiko gawp hang (ekkha nam zenin) kidemna man ciang, kidem hun a bei ciang tua kikonate, kielnate, kidemnate khempeuh na mangngilh zo takpi mah diam, kidemna hiven cih tawh I nusia ziau thei mah ding hiam?\nTulai taka Party tuam” lamah a hanciam mahmah mi tampi takte (a vekpi hilo) pen ZCD deihlo hilo, a mi kideihlo hi cih thu tam kasa peuhmah a, tuate sungah pawl khat pen ZCD te’n Tutna hong luah ma pek ZNC hunlai pek pan a langpan khin mi honkhat om mawk hi. Tua pen mimal vai hi a, Party vai hi hetlo hi cih mipi in kithei lua lel hi.\nA min a puam uh bel gen nuam sam lo I hih manin, “Na Lenuai Cikpi ka ci deh” cihnop hun tam mahmah hi). Mi pawl khatin a ma personal vai, mimal vai peuh I minam sung leh politic sungah hong lutpih uh na hi gige leltak hi. Amau mimal vai hangin Party tuam ciat pan kidem niloh ding hahkat khia mahmah lai ding I hih manin I mailam ding uh dah huai kasa hi.\nPawl khat pen ZCD hong kah ciang MPte muan zawhlohna tawh kihei khia zong honpi khat mah om leuleu hi. Hih zong mimal vai hi a, Party muanlohna hilo hi. Ami muanglo uh ahih manin ahi thei dingin kangaihsun a a mi kikhek khia leh Party ah hong ciah kik ding uh muhsa ahi hi. Pawl dang khat leuleu pen ZCD hun sungin Lampi, Lei, Building tuamtuam bawl ding Contract deih in a ngah khakloh ciang ZCD langpan vilvel pawl om leuleu hi.\nA dang honpi khat lah ZOMI cih bang omkei a ci tawh ZOMI deihvetlo, ZOMI kici limlim phuk ding, khultum ding a ngaihsun, ZOMI beisiang sak nuam leh I minam nangawn a bei zong phamawh a salo tampi tak omlai zen hi. I minam a bei zong bang phamawh a ci vet hileng bel Zogamah zong omkul kasa hetkei bilbel hi. Kawl lak, Senlak, namdang lakah omleng Khamtung gamsang zong nuntak zonna baihzaw leh namdang kitum zo baih zaw ding hiven. Gam leh nam itlo pi a I gamah nuntakna haksa pi tak a teng keikai pen gentheih huai lua hi, van man tamlai, a nuamzaw mun tampi om lel hiven.\nHamphatna lamen, lamet bang sa lo zong om zel hi. Zomi dinpi tentan ZCD taisan nadingin cihtham kasa kei hi. Malaysia tawn a gamdang paite leh tulai tak Malaysia a omlai a tamzaw tham in suplawh ding a om leh zong sum ngam in Zomi bek kideih hi. Kawlmi gen nai vet kei ni ei, Chin sungah Zomite in satanh omlo, hamphatna ngah lo uh hi. UN ngah zolo (kipia lo). Mi gamdang lengleng taleh eimite a leng ding om ngeilo hi. Eimi min tawh a leng namdang khawng zong omlai tazen hi. CRC kitam (kisia) ACR leh ZAM piangkhawm a hun kinai mahmah hi.\nZAM hong pian ciang CRC leh ACR kipawlin khaktan sawm uh a lawhcing lo hi. Hong haza khia mahmah uh hi. Nidangin Zomite kinawlkhin mahleh ZAM hong kip tak ciang CRC leh ACR a va zuan eimite na Welcome pha mahmah bilbel uh a maipha pia bekthamlo tutna zong na limpiak peuhmah se uh hi. ZAM leh a nung zui Zomite in haksatna, ki deidanna leh supna tampi phukha uh hi. Zomi min tawh maimialna thuak ding, suplawh ding, haksatna thuak ding kihta lo uh hi. Kum 10 bang tua danin hong din zawh ciangin UNHCR in Community Hoih pen minphatna pahtawina pia ta uh hi.\nKa gennop bel Chin sungah I satanh omlo hi. Ki deidanna pen “kua pat hiam aw, Akpi pat” hiam aw ka ci nuam hi. I minam sung a Kumpi nasem U lian masate hang hiam, “Nahtang to lawk ka nek man hiam, Manta khal gah ka nek man hiam” ka ci nuam phial ta hi. Mi lian masate hang ahih kei leh zong a maute’n (Chin) hong haza ngiat uh a lungsim hoihloh man uh hi ding hi. Zomi min tawh supna leh thuak ding ahi zong kithuak khin hi. Chin na va kicih duakduak hangin hong pakta lo ding uh hi.\nKawl bawng bangin hong zang pak ding bek uh ahi hi. No na ut mahmah uh zong na Tate uh utnawn lo hi. Zomi hih manin hamphatna ngahloh lawh ding ahi zong phamawh kasa tuan kei hi. Minam khat hibang zelzul a kithutuak hetlo pen thupha a omlo ding mah zong hilel hi. Kua in hong bumhai khin hi zawzen hiam ka ci hi.\nTua I gen muhdan kibang lo, sanzia pomzia kibang lo khempeuh kipawl khawm a ZCD lang khatah lampi om khempeuh zangin langpan uh hiphot hi. Ahi thei ding mah hi, I gam (Tedim, Tonzang) ah ZCD a zo Party hi a, a dang khempeuh opposition vive hong suak hi. NLD tawh gambupah Galkap Kumpi langpang nasem khawm uh ahih hang, ei lamah den a I gen mimal vai khempeuh hangin NLD nangawn opposition lam hong lehsuah kik ta hi.\nHih teng khempeuh pen Party vai hilo a mimal vai vive hi. Mimal vai teng paikhia hileng Politic laigil taktak Percentage % tam hetlo ding tawh kibang hi. (Mimal vai teng mah hiven politic a ci zong om veve mah in teh, gthn: namdang khat leh na veng pa/na khuapih pa kitawng pen na veng pa/na khuapih pa gumlo in namdang khat na va gup pen zong mimal vai cileng politic mah hizel ding a maw! I veng I pam, I minam it ding ahi hi. Minam itlo, gam leh lei itzo taktak lo khawng sum leh vang deih manin MP ut khawng hong omlua lel ding hi, tuate adingin a buai I hihloh ding kisam mahmah ding hi). Politic I cih taktak pen mimal khat bek, mi pawl tamlo khat bek phattuam nading hilo, minam bup, gam bup khangtoh nading na sepna , thu vaihawmna ahi hi.\nA kidem hive hang cih tawh hih mimal vai khempeuh zangin ki ko, ki do, ki-el, ki gal ngeingai a I omleh kidemna man ciang, na kammal zatte uh na mangngilh zo mah ding uh hiam, telcing MPte panpihin na buaikik zo ding uh hiam. Kidemna man nailo pi utbangin ki gensiat ding mah hi I cih leh zong mimal vai lua teng omkei leh kilemna, mawh kimaisakna haksa lo zawdeuh ding hi.\nZCD Party in gualzawhna a ngahma ZNC hunlai pek pan alang pan khinte khawng mimal vailua ding kisa a, a neulai vua kitotna khawng peuh a mangngilh zolo uh hikha lel ding cileng maw. Hih kidem hun sungah I kidem ding pen mimal vai hi vetlo hi. Gambup, minam bup khantoh nading vai Politic ahi hi cih I phawk gige ding uh kilamen hang ei. Kei mimal muhna hibek a dikgai hi, man gai hi ka cikei a Nang muhna tawh zong kibang khinlo kha ding hi kithei siam ni. Kap Lian\nPrevious: Pu Dal Khan Mang (ZCD MP candidate)\nNext: Project Fear – Lungkhamh batpiak


url: =A kikhel Kawlgam Media nasep le Zomi ~ Zam Thuam :: ZOMI DAILY\nposted on 11 May 2016 at 8:33 am Lomkholna: Article, Zamthuam\nGam khat a kidin leh tua gam ah thunei mi om hi. Tua thuneite in thuneihna thum ahi ukna, thukhun bawlna le thukhenna cih ahi hi. Democracy gamte ah hih thuneihna thumpen mipi tel mite in hawmin len uh hi. Ukna a len pawl, thukhun bawlna alen pawl le thukhentheihna alen pawl ci in gamvai mipil ten gamkhat a dinna ding akisam khuampi thumte ci uh hi.\nTua teng banah gam khat a din nading akisam khuampi lina cih khat hong om lai hi. Tua pen media ahi hi. Media i cih pen thu kitheihsakna ding palai cihna hi in, Democracy gam picing khat hih nangin hih media suahtakna kisam hi. Hamsatna tampi nawkto in a picing democracy gam khat hih ding a manawh Kawlgam sungah zong aciangtan hun hong naih toh tawh kizui in democracy i a lim a hi media suahtakna zong nasiasak semsem ta hi.\nMedia cih ciang radio, TV, newspaper cih pan kipan internet, laibu cih dong ahuamto ahimanin magazine, journal cihte manman asimkhat in a nipi sim, a khasimin akikheldenna kimu hi. Zomiten a zakding na ngawnin a kihtak gamvai tawh kisai pilna te zong a kim a pam sukhalo in gelh ziahziah ta uh hi.\nA olzaw kammal khatin gen leng thunei lamte thanem hang a piangthute caarton tawh hong lak kiaukiau theita hi. Hih thute a Hunthak le Khangthak 12 mukhate in tuma kha guk lai leh tu kikal kikhelnate telpha mahmah ding kong um hi. Suahtakna lam amanawhkik Kawlgam media hangin mipil tampite in gam ading lametna hoih tampi nei uh hi.\nZomi sungah ahihleh media pen thuthang, thuthak nengnengzak nading bek inlamen kha pan i hiam ci in khatveivei ngaihsun ing. Gam khat a dinna ding akisam khuampi lina in i ngaihsuntheih nailoh khak ding lauhuai hi. Media thahatlo lua i hihman hiam? thanemna khat peuhhong kikawk leh khasia nuam thei hi hang.\nNa hihna bag tungah hong kigen a, na thuakzawhna in mipi lungsim (civilization) na neihna ahi hi. Tua bang thute na thuakzawh kei leh a picing democracy tawh na kituak nailohna thu lungkimtak na santheihding hong kisam ding hi. A diakdiak in i zahtak mikhat in thanemna lianpi a neih pen kithei ciat ci ni. Aih hang tua thu a matung va hilh ding pen nuam kisalo hi.\nZa kiatna ding zong hi kha thei ding hi. Tua thupen a pualam mikhatin hong genkhia leh a khialh lam hong kithei ding a, maizum in a heh hang a septheihna pualam ahihna tawh tuapa tung bangmah nawngkaisak theilo ding hi. Tua hi in gamkhat hihtheihna ding khuampi lina a hi media in ahihleh a piang thutebek genkha ding a, a ma ngaihsut tawm lungsim puakzia te tawh cikmah hun in thu a genkhiat loh ding kisam leuleu hi. Zam Thuam\nPrevious: Pa in, tate’ tungah a thuhilhna\nNext: University kahdingte bang Major hoihpen hiam? ~ Michael Pau


url: =Biakna leh Nampi lungsim ~ Kham Khan Suan :: ZOMI DAILY\nposted on 25 November 2015 at 8:19 pm Lomkholna: Article, Biakna\nBiakna leh nampi lungsim a tonkhawm den hi a, Zomi Christian Fellowship, Delhi (ZCF, Delhi) zong hih sung pan hong piangkhia ahi hi. Biakna i gen ciangin a bia ding ‘mi’ kisam a, tua mite’n amau tungah a uk, thunei, leh a vanglian Pasian khatpeuh um in a san/pom kim ding uh thupi hi. Tua bang a piantheihna dingin mite sungah kituah-kilemna (kilunghualna), kipawltheihna leh ki-ukzawhna kisam hi. Biakna in mi kaikhawmin kihotheisak a, kilungtuaksakin kipumkhatna piangsak a, kiit, kilemna meng khiasak hi.\nKhristiante sungah hih bang thuphate a om ding pelmawhin kingaihsun hi. Bang hang hiam cih leh Pa, Tapa leh Kha Siangtho a kipumkhat bangin thu um mite zong kipumkhatin i om ding ahi hi. India ah zong ZCF kici kipawlna khuapi lian tengah nei ta ihih manin lungdam huai hi. ZCF in Zomite sungah ki-it, kilemna, kipumkhatna leh nampi lungsim hong piangsak takpi mah hiam cih pen i lungngaih kikkik ding thu lianpi khat a suak hi.\nMundang, gamdang ah a zinkhia zo i tam nai loh hangin, India gamsung a om Zomite adingin 1980 pawl i gamlek hun hi a, Shillong, Allahabad, Delhi leh India khuapi lian tuamtuam ah laisim, nasem, sum metbawl in i om a, giautau kisa in kipawlkhop ding i lunggulh tek hi. Zo ngeina, lai leh minam hihna (identity) a kisapna zia i phawkkhiat san hun zong ahi hi. Hih bang minam kipawlkhopna pen i theihsa bangin Kawlgam ah 1952 in Hakha, Falam leh Tedim biakna makaite’n Zomi Baptist Convention phuanin na pankhia zo uh hi.\nZo minam sungah a tangzai zaw in Pasian na semin, biakna bangci hatsak ding cih lunggulhna pan ZBC hong piangkhia hi cih zong i phawk hi. India gamah zong hih bang ngaihsutna mah nei in ZCF i phuankhia hi. Delhi pan a kipankhia kipawlna pen a tungin Zomi Fellowship bek na kici hi. Kum 1988-89 pawlin Zomi Fellowship pan Zomi Christian Fellowship ciin kilaih hi. A tangthu tawm sut pak leng ZCF pen nam itna leh awlmawhna, kikholhkhopna/kipawlna kician lunggulhna leh Zomi hihna kepbit nadingin kiphuankhia ahihna thu i mu thei hi.\nZCF, Delhi hanciamna tawh Zo minam sung pau tuamtuam panin late khilkhawmin in ZCF labu i neithei hi. I paukam tuamtuam tawh lungkihualin biakna nei thei ihih manin manpha hi. Mun tuamtuam pan kipanin, pawltuamtuam ah a om kimlai Zo minamte sungah kimuh, kikholh, kithu santuah theihna hong piangsak a, sanggam-laizom i hihzia leh minam khat i hihzia hong phawksak semsem hi.\nKha thu bek hilo in ci leh sa lamah zong kipumkhatna hong piangsak hi. I nasep theihna ding gam hong keksak a, i lungsim ngaihsutna hong tangzaisak hi. I pau leh lai, ngeina leh biakna hong kepbitsak in minam lungsim lianpi hong neisak hi. Zomi Christian International kici thukizakna a simkhate in limtak tel ding hi. Ahi zongin khuapi tuamtuamah a om ZCF-te’n tu dongin kizopna i nei thei nai kei hi. I omna tek ah eimau lamsa Biakinn zattang ding kician i nei zo nai kei hi.\nI pawlcin tawh kituakin pawltuam ngaihsutna, a tuamin kituun, kihuaikhopna lungsim hong piang hi. Sum leh pai zekna ah i sanggam lom sung (tribe) ading mah ngaihsutna hong khang a, gamkek in, kigawm in a kipumkhat semsem ding kimlai kikhen thaangin kiamlam i manawh zawsop hi. Pawlkhatte’n hih bang a kikhenthaangna in nampi lungsim a neitheilo minam i hihna hong pulak hi ci thei kha ding hi.\nAmau ngaihsutna panin hih bang thu hong om pen dahhuai in limtak a lungngaih phat huai thu ahi hi. India leh leitung kiuli ah biakna kipawlkhop ding, gamkek ding mah a kithupi gen laitakin Zo minamte sungah neucikcik kilemlohna leh kitelkhialhna hangin pawltuam phuan in, kitamkham gawp ding i bang hi. A kigawm theilo minam hi lim i hiam cih hong lungngaisak hi.\nA thulai gen le hang: Pawlpi (biakna ahi a, biakna hilo ahi zongin) vai khat peuhpeuh pen thupisakin tangzaitak in na i sepkhiat theih nadingin pawlmi khat leh khat kithei in, tha kipiaktuah theih ding kisam hi. Ukpi leh ukneu a hunkhop mah kisam ding a, amaute limtak kizomin thu kihual ding hi. Thutanna leh ngaihsutna/gelkholhna khatpeuh kiciantakin nei in, limtakin zong semkhia thei ding hi. Mipi lungsim, uk, deih leh lunggulh, haksatna leh thanemna limtak theisiam in a kihualin na a semkhia thei leh mipi so a dom thei ding kipawlna kisam hi.\nTua in pawlpi lawhcin nadingin milip leh pawltampi a kikhen kisam masa pen lo hi cih hong lak hi. Ki-ukzia leh kipawlkhopzia tawm laihin limtak vaihawm khawm thei le’ng na lianpi leh a thupi zaw na tampi kisem thei ding hi cih hong phawksak hi. United Nations kici leitung kipawlna lianpen nakpitak a lawhcinna in vaihawm siamna leh tavuan limtak hawmsiamna pan hong kipan hi ci le’ng kikhiallo ding hi.\nRoman Catholic Biakna leitung kiuli tengah kizelin tangzai takin Rome pan Pope ukna nuaiah a om theihna zong tuabang uksiamna/vaihawmsiamna pan hong kipan ahi hi. Nasep leh tavuan hawmsiam le’ng milip then za, then tul i val phial zongin ki-ukna hamsa tuan lo ding hi. Mosi leh Joshua in Israel-te Egypt gam saltanna pan honkhia in, gammang lakah kum 40 sung limtak a makaih theihna dingin Pasian in vaihawmsiam thusim a lak hi: Israel nam 12 sung panin makai ding telkhiasakin tuate tawnin limtak vai a hawmsak hi. Minampi lungsim ngaihsun sakin, kipawlkhawm sak a, a lunggulh tawntung uh ‘khuaizu leh bawngnawi luanna gam’ Kanaan gam lutpih hi (Paikhiatna leh Joshua Laibu limtak sim in).\nThuciam Lui sungah tausang a tallang mahmah pen Babel tausangpi ahi hi. Noah hunlai, Tuiciin tunkhit ciangin mite pilna, siamna leh thupina a langsak dinga kibawl hih tausangpi pen tu hun tumlam ah gam/nampi lungsim piankhiatna a sut/kante’n thu gentehna in zang thei uh hi. Babel tausang pen thupi in a etlawm mahmah hangin a cim (collapse) dingin a kilam na hi lel tak hi.\nA tau cip pen a pammaih hilo zaw a, a lipkhap huai zaw thu in: a cip ma in minampi leh paupi khat a nei Noah’ suante pen tausang a cip khit ciangin nam tampi, pau tampi in hong kikhen uh a, kithutuah leh kipumkhat nading piang thei nawnlo hi (Piancilna 11). Tua mah bangin ZCF hong piankhiatna in a thupi pen leh a tawpkhawk i tunna lim (symbol) hisak liang ding i hiam ngaihsun pha ni. Kei ngaihsutna panin ZCF pen Zo minampi ngaihsutna (national consciousness) a om lai teng manglo ding a, hong kho semsem in hong manpha semsem zaw ding hi.\nI gamah Lungdamna Thupha hong tun cil lai in a Thu bek hong lut lo hi cih zong i tel ding hi. Zomi Baptist Convention phuat ding a kingaihsut lai in Lokhawh Sang (Agriculture Institute), Zato (Hospital) leh Laisiangtho Sang (Bible College) tawh phuh ding na limbawl uh hi. Lungdamna Thupha in khalam thu bek tawh kisai hilo a, pumpi cidamna, laipilna leh nek leh tak zonna ah cihtheihna tawh zong kizom hi cih mangngilh kei ni.\nLaphuah siam khat in ‘Jesuh pen samsiatna a kizelhna dong ah gupkhiatna a pia dingin hong pai hi’ na ci hi. Biakna in gupkhiatna i ngahna, Topa minthanna, itna leh hehpihna i phawkkhiatna ahih ding ahi hi. Khat leh khat kizomin, i kilem theih nading, kipawlthei in, i kipumkhat theih nading (Johan 15) leh nampi lungsim i neih theih nading i Biakna in hong sinsak hi cih lungngai kikkik ni.\nZo minampi ading bek hilo in leitung bup mikhempeuh nampi khat hi in, Topa lenggah huanah a om lenggah hiangte hi hang a, i lengggah kungpi pen Jesuh hi cih i tel semsem ding hi. Jesuh sungah pumkhat a suak ding hi hang cih i phawk den ding hi. H. Kham Khan Suan\nPrevious: Zomi a ka pian – 2 ~ Hau Za Cin\nNext: Florida Thupuak (26 Nov 2015)\nTulaai leitung thuthang pawl khatte


url: =Ataw pan bawngtal ki letmat 11 thukin pikkha himahleh lungkianai tuanlo ~ ZD :: ZOMI DAILY\nposted on 26 March 2017 at 7:39 am Lomkholna: News, Sawltak, World\nUpdate: Mexico City ah nung Sunday ni in bawngtal tawh kimawlpawi Bullfight khat om a, tualai ah Matador Antonio Romero kicipa pen bawngtal in aki tawh ataw pan pikkha hi. Tua bawngtal pen agol simtham, agihna 1,160 Pound bang apha khat ahihi.\nAtawkuam Rectal Area teng bawngtal in aki tawh apikkhak hi a, letmat 11 bang thukin lutto cimawk hi. Ahi zongin tuapa pen silo in zato ah aki puakpah hi a, tu’n noptuam zawdeuhta hi. Ataw kuamtengbel siacipgawp in tamveipi kikhui cihi.\nAntonio Romero pen aliamma zong damsiang nailo in, Bullflighting (Fiesta Brava) kimawlding mah lunggulhlai veve hi. Bawngtal tawh kimawlna Bullflighting ah mi thupi khat kasuaknuam ci’n Media tetungah a zato lupna tungpan in genkhia hi. Ukdan atuamtuam….\nPrevious: Christian Hymn te’ tangthu: Thumaan Ning\nNext: Mandalay ah agil akizom apeng nihte buaina omlo in ki at khiat sakthei ~ ZD


url: =27.10.2014 Tuni leitung thuthang te :: ZOMI DAILY\nposted on 27 October 2014 at 5:18 pm Lomkholna: CinNgaih, News, World\nGermany leh Dutch biker gang te in IS te do ding in Kobane tung khin uh a, galsim in galmai ah om uh a, alia abai kua mah om lo uhhi.Kobane ah galkido na pen ni 40 hong cing ta in mi 800 val si ta uhhi.IS te in khua 400 val lak uh uh a,Kobane pen atawpna dalkhat suak hi.Hih kikap na ah Kurd galkap numei pen 30% om uhhi.Kurd te in Turkey president Erdogan kamciam ngak gige uh a,Tua Iraq gam a om Kurd galkap te Turkey gam tawmsak a,Kobane ah IS te do ding ahihi.\nIsrael gam ah Justice Minister Tzipi Livni in Israel gam mite leh Israel gam a ateng te in IS galkap alut uh leh kum 5 thong kia ding ci in,ngiinna leh geelna te pulak hi.Hih pen Israel gam a ding in thukham ahihi.Hih pen Ligislation comitte te tawh ageel uh ahi.\nIsrael gam ah nungkal a mipi te omna a mawtaw tawh taihna hang in mi khat aliamna nasia lua ahih man in sunday ni in sihbeh hi.hih a si pen kum 20 apha Ecuador gam mi numei khat hi.Hih bang a tuahsaitna hang in a inn kuanpih te zong suturdayni in Jerusalem tung uhhi.Hih mawtaw tawh taihna hang in mi nih si ta a,adang khat pen nau ngek kha thum pha khat hi in , ataih pa pen a taih khin ciang tai mang sawm a palik te in kap lum hi.Tua ban ah nng kal a US palestnians mi kum 14 aphaHamad in galkap te mei bomb tawh deng a,galkap te in kaplum uh hi.Hih thu hang in sundayni in nakpi tak buaina om in,Palestinian te in galkap te suang tawh deng uh a,galkap te in khitui luangna bomb zang in mipi te khen uhhi.Hih buanna hang in Jerusalem ah sang khak phot ding in gen uhhi.\nSyria kumpi in kumpi lang pang pawlnih te ukna Homs gamke ah vanlam pan kapna hang mipi 25 si in ,tualak ah nsupsng 11 sihi.Talsisseh khuapi kapna ah mi 18 sihi.Iraq gam a om Kurd galkap te in IS te khutsung pan zuma khuapi lakik thei uhhi.US te in vanlam tawh Fridayni leh Saturday ni in 22 vei Iraq a om IS te kap hi.\nThai mihau mi li te in Kawlgam mi nih te aamahkhan(bail) na ding in Thai sum 200,0000 tawh huh ding ci in Kawmgam tanzum(embassy) pan in gen khia hi.Hih thu tawh kisai in SitniU Aung Myo Than ii gen na ah teti(witness) kiciam omlo lai tak a tan ding cihi.Hih Britain te nih sihna tawh kisai in a nu leh apa te uh tawh kimuh laitak in agen na uh a, kam let te leh Palik te in that mah un na cih kei uh leh na khut uh tan ding mawtaw pei buannai taawh hal ding ,tui sung ah pai ding ci ahih man un ka that mah uh hi ci in ka gen uhhi cihi.Tua ahih man in Kawlgam mi kamlet te ii Pastport tanzun kem sak in thubawl sawm uhhi.Hih bang teng thu hang in Britain palikte zong athu kisitna te kan ding maikal hong pai ding cihi.\nThaigamPatharam khuapi ah kawlgam mi nasep nih in anasepna pu leh pi te that uh hi ci in Thai Palik te in oct.23 ni in gen khia uhhi.Hih tawh kisai in Thai palik te gen na ah Kawlgam minih te in Thai sum 150,000 mawtaw khat ,bike khat laksak uh ci in, hih bang athatna uh pen sum deih man cihi.Hih thai nupa te pen vatawt khawi nasep sep uh a,0ct.19 ni in Patharam khuappi a inn uh ah kawlgam mi nih in that uh a, anasepna pu pen Thai te hi in,a pi nu te Kawlgam mi cihi.Hih tawh kisai in Thai gam a om Kawlgam mi nasep kipawlna a te in athu a entit laitak hi.\nMali gam ah Ebola natna hang in mi khat si ahihman in UN te in akisam vanzatpah ding Pound 2,000 vak gikna nei te vai hawm uhhi.Hih asi pen nua pang no kum thum upa hi in Guinei gam pan Mali gam ah cina ki bawl ding a apai hi in Friiday ni in sihi.A mau pen bus tawh pai ahih man in mipi tampi lawh ding in lam en uhhi.UN pan in Ebola antna hang in UN palaai ahih Samatha Power Sundayni in Guinei tung hi.Hih apai na hang pen amah mah in Ebola natna en in, kumpi thunei te tawh ki mu in Ebola natna do ding vai kikum ding cihi.Tua khit ciang in Liberia leh Sierra Leone gam ah zong pai ding hi.Tua ban ah America ah hih gam thum pan a hong pai te Ebola natna nei a ummawh te uh Iilnos state ukpi te in ni 21 sung tuam koih ding thu pia in, Newyork,, New jersey te in zong thupia hi.Hih bang a vanleng tual pan in gamgi cih omlo Doctors pawl Nurse te in mi hopih dan te pen thukhun palsata thusit na tawh kibang cihi.\nPrevious: Sihkohna le Meltheih te Kansakna\nNext: Ordination ngah lungdam pihna (Sia Pau Do Lian)


url: =ZCD Party MP Candidates teeldan thusunna ~ Go Sawm Khup :: ZOMI DAILY\nposted on 23 October 2019 at 9:39 pm Lomkholna: Gosawmkhup, News, Politics, Zomi\nMinam Party, Zomi Party, Zomi min suang Political Party hihna tawh leitung muntuam tuam a om Zomi khempeuh in muan leh suan in aneih Zomi Congress for Democracy (ZCD) Party in zingmah thaimah ciangin Khawmpi khat bawl ding hi cih thu ahong ginkhiat a kipan in Party Kivaipuakzia puahpha ding ci a lam-etna anei a om bangin, 2020 Kiteelpi ciang ZCD Party min tawh Kuanglui ding MP Candidates kiseh ding cih lam-etna anei ki-om in ka mu hi. Political Party cihciang Election ah lut a kiteelna tuh dingzong maban lianpen khat himah hi. Lam khat panin Party phungvuh ding sangin MP Candidates vai tawh Khawmpi a kibawl ahih ding pen khasiat huai in ka um hi.\nParty Kivaipuakzia puahphatna ding mimal ngaihsutna ka sunna tungtawn in khat leh nih in hong kupkikna sung ah, Party leh MP-te kizopna thukhun limtak khun huai hi ci inzong hong kum om a, tuamah bangin, Part MP Candidates bangci kiteel ding hiam cih dotna hong dong zong ki-om hi. Khawmpi sung ah MP Candidates kiseh ding vai a kipan, Party leh MP-te kizopna, MP Candidates teel dan cihte tawh kisai keima ngaihsutna leh tu khang hun tawh kituak, Democracy dan azui Party-te kalsuan zia pawl khat ka hong luikhia nuam hi.\nA masa in, Political Party a kiphuh ciangin Ngimna Bulpi kinei a, tua Ngimna Bulpite a tangtun zawhna dingin tua Party sung a Thuneihna anei Pawl-te (ZCD-NC dan) lamlahna (Direction) tawh Executive Committee (ZCD-CEC dan) pawlin madawk (Initiative) in ma pang hamtang hi. Tua Party in Kiteelpi sung ah teelcing in MP/MLA panmun angah uhleh, Party Ngimna Bulpite a tangtung sak dingin, Madawk CEC teng ban-ah, MP/MLA-te in ma pangkhawm theipah uhhi. CEC pawl in madawk in ma apan sangin, teelcing MP/MLA aneih ciangun Party Ngimna Bulpite lawhcingbaih zaw hi.\nTua ahih manin, Party khatin teelcing MP/MLA aneih aleh, Party CEC Pawl in MP/MLA tawh ma pangkhawmbek hilo, akisapna bangin a panpih kul hi. Tuaban ah, MP/MLA-te in Party Ngimna Bulpite atangtun theihna ding sem maw, semlo cihpen limtak encik in, Ngimna Bulpite atangtun theihna ding Maban tuamtuam, Gamvai tuamtuam asep theihna dingun thu apiak (Direct/Command) kul hi. Tua hileh Political Party cidam theipan hi.\nTua ahihteh, Zomi-te Party, ZCD Party in a Kivaipuakzia puahpha dingin kithawi ahihteh, bangci bangin MP Candidates teel ding a, teelcing MP-te in Party CEC pawl tawh bangci bangin kizom ding hiam cih thute limtak in khun huai mahmah hi. Tuabang thukhun kician omlopi in, ZCD Party ih kalsuan aleh lampi omlo a kalsuan Minam Party suak ding a zum huai mahmah ding hi. Tua sangin asuksia zaw ding thu in, MP Candidates sehna ah, bangci bangin teel ding cih thukhun omlo ahih manin, Makaipi thunei, adiak in, President leh General Secretary in ama mimal deihna tawh, Dictator bang danmah in avaihawm hun tung theizel ding hi.\nTua ahihteh, Democracy hun ah, ZCD Party in MP Candidates teel dan ding Thukhun sung ah limtak in khung masa a, tua khitciang MP Candidates teel ding kisam peelmawh hi. Ahih theih aleh Party sung mahmah ahzong Democracy zia leh tong zui in, Party Members-te, Mipite thuneihna zahtakna tawh MP Candidates ding teel ding, thusim omlo a mipi lungkimna leh theihpihna (Transparency) tawh kalsuan ding kihanthawn ni.\nKei mimal ngaihsutna leh ka deihsakna zui in, ZCD Party MP Candidates teel dan ding anuai a bangin kalsuan zia hong khungsuk ning.\nZCD Party MP Candidates Teel Dan Kalpite (Steps)\n1. Tu tung Khawmpi sung ah ZCD Party Kivaipuakzia puahphatna limtak in kikum in, ZCD Party buppi tawh kisai Party Thukhunpi zui in Thuneihna asang pen anei ding National Committee (NC), Gambup Kawmiti (Makai Pawl/ Upa Pawl / NaiNganLong SaiYa Kawmiti) kician khat lam/teel hamtang ding,\n2. Khawmpi sung ah ZCD Party Thukhunpi akim in a kikipsak zawh naikei aleh NC in Pi Mang thusun tungtawn in kikupna leh khensatna bawl ding, tua Party Thukhunpi zui in, NC in amanlang theipen in CEC Paw athak khat teel ding, Gentehna in 2020 February kha lapin Party CEC athak khat teelkhia ding,\n3. ZCD Party CEC athak in, ZCD Party min tawh 2020 Kiteelpi atuh nuam, Kuanglui nuam MP Candidates khempeuh kaikhawm ding,\n4. ZCD Party CEC in MP Candidates ding a ut, Kuanglui nuam Party Members khempeuh limtak sittel ding, muan huai maw muan huailo kan ding, akisap aleh thudotna (Interview) leh sittelna (Scrutiny) nei ding, tua tungtawn in CEC Pawl in MP Candidates ding a kilawm Party Members teng, Bial (Constituency) khat ah atawm pen Candidates (2) peuhmah tengkhia ding,\n5. ZCD CEC Pawlin atenkhiat MP Candidates teng khempeuh ZCD Party National Committee (NC) ah puakto (Nominate) ding. ZCD NC in Secret Vote zangin ZCD Party MP Candidates ding teel ding, (Hih pen Primary Election hipah ding hi),\n6. ZCD Party NC in ateel ZCD Party MP Candidates teng pen 2020 Kiteelpi ciangin ZCD Party min tawh kiteelna atuh dingin kiciamna, kipsakna bawl ding,\n7. ZCD Party min tawh MP Candidates dingin NC in ateel Makaite ZCD Party CEC a kipan Party buppi in tha neihzah tawh panpih ding…\nAtung a bang danin Minam Party Candidates ding pen Mipi leh Party Members-te thuneihna leh theihpihna tawh kiteello hileh, Party pen nidang a BSPP (MahSahLah) hunlai a Dictatorship kimakaihna tawh akalsuanlai suakmawk ding hi. Democracy zia leh tong a deihpen, Party min mahmah ahzong Zomi Congress for Democracy acingiat, Democracy ading a kiphut Party khatin MP Candidates ateelna ah Democracy zia zuilo a, lam hong pial in, nidang a zia leh tong Dictatorship zia hong zuihlai aleh, tua bang zia leh tong adeih Makai ahi a, Party Members ahizong, manlang takin a kihepkhiatna dingin mipi tha tawh kalsuan ding kisam ding hi. Tu laitak a Party Makaite sung ah kuamah peuhmah in Dictatorship deih peuhmahlo ding a, Democracy deih vive hiding hi cihpen akua mahpeuh in kithei hi. Ahi zongin, ih kalsuan zia ding, Thukhun kician om nailo ahih manin, lam kikhial theilai cih dingbek ahi hi.\nTua ahihteh, tutung ZCD Party Khawmpi sung ah Party Kivaipuakzia limtak in kikum in, akin theipen in kipsakna khat bawl a, National Committee phuh zawh ding kisam hi. Tuakhit ciang, NC in CEC manlang takin teel in, MP Candidates ding hong kaikhawm panleh Kawl Gam sung ah apicing pen Political Party khat bangin kikalsuan theipah ding hi. NLD Party nangawn in hong etteh ding hi.\nAtung a bangin ih kalsuan zawh aleh Zomi buppi in hong muang semsem ding a, tu laitak a ZCD MP teng inzong a kingaplai uhleh MP hong ngakkik hamtang zaw ding uhhi ci in ka um hi. A thupi pen in Democracy dan, Transparency, Party Members Rights cihte ahi hi. A kideihlo pen in Dictatorship ahi hi. Dictatorship dan zatloh a phamawhzel lohna dingin Khawmpi sung ah Party Thukhunpi leh Kivaipuakzia limtak in khung ni. Pu Go Sawm Khup\nPrevious: ZAM Thupuak :: 20 Oct 19 (Pilvang takin omsawm ni)\nNext: ZBCM Silver Jubilee vai tangkona


url: =Leitung ah Doctorate nam 4 om :: ZOMI DAILY\nposted on 16 October 2018 at 7:02 pm Lomkholna: News\nLeitung ah Doctorate nam 4 om hi.\nSum leh paai, thagui thatang bei lawh liang in in sin ciang a kingah thei ahi hi.\nKum tampi mah sin kul in, a sin khempeuh zong zo khin lo thei hi.\n2. Honorary Doctorate\nSinna hang hi lo, sep leh bawlna ah lawhcinna a ngah man in a kingah, hanciamna leh Pasian’ mizatn hihnate tung tawn i a gah ahi hi.\nSin pilna ahih loh hang in hanciamna leh cihtakna i gah ahih man in a pahtak huai doctrate khat ahi hi. Bang hang hiam cih leh sin pilna (earn-doctrate) i neih hang in Honorary Doctrate ding in a qualify lo zong tampi mah om thei veve hi.\n3. Bought Doctorate\nHih pen sang zong kah kul selo. Lai zong sim kul lo. Sum nei leng thesis/ dissertation sum pia in ki lei thei. Hih pen a diakdiak Philippines khong bang ah sum tawh thesis bawl sak in kha 3 sung in a zawh leh tua zah cih dan in a thulu ki pia ziau in, sum tawh laibu lei a lei hi mai. A sang (school) ding in a min neilo leh sang dangte’ ciapteh pih loh min vawh ding in sang min khat koih pong thei uh hi.\nMidang khat i lai bawl leh lai gelh pen ama gelh dan in a genna (plagiarism). A sang en leng lah a om tuanlo. Doctorate level kah kei teh, kah ngei kei teh cih dotna khat om zenzen leh bel a lah theih ding Dissertation om bilbel ahih amn in (sum tawh a leisa) bang mah lo sang hoih zaw veve.\n4. Fake Doctorate\nHih pen sum tampi zong lah bei kul lo hi.\nSang zong kah kullo.\nClassmate cih zong om lo. Na classmate kua ci leng ong gen theih ding uh omlo.\nOnline lah hilo.\nComputer based learning lah hi tuanlo.\nA doctrate kahna sang min gen ding omlo.\nAddress om leh zong tua tak ah va pai leng bang mah om lo.\nHih a No. 4 na pen a tung a No. 1 ahih kei leh 2 na ah a qualify lo, a No. 3 na dan in sum tampi lah bei ngamlo te a ahi hi. Ei leh ei Dr. kici leng zong ong ki zahtak tuam cihna leh, a theilote in a tatak ong sa kha thei ding cih leh, tua Dr. min tawh an kuang 1, kuang 2 neh zon lawhna in kizang thei veve ahih man in bangmahlo sang lah hoih zaw veve hi.\nHih pen mite khemna ahih ban ah ei leh ei leh Pasian’ khemna ahih man in a sawt sawt ciang zuau in a khap tawn acih mah bang in amah leh amah zong ki um kik thei hi. Amah leh a mah Dr. ngah mah takpi mah a kisak theih na ding ciang lungsim (mental disorder) paikhialhna ah tun pih thei hi. Hih in thu man leh thu manlo khentel theihna ngaihsutna neih nawnloh na ciang dong hong tun thei a, Fake Doctrate i gah (fruit) ahi hi.\nNote: Gamdang ah kum tam om mun khollo leh pilna siamna tam sin lo kahih man in ka tam theih kei a, ahi zong in Philippines ah kum 6 khong laisin in ka om pakna sung ah ka theih bat khat a tung a No. 4 Doctrate a ngah mi 2 a om lam ka theih pih hi. Nidang in a om ngeilo thu ahih man in Zomi-te khantohna nam khat ki behlap zong kici thei hi.\nPrevious: Zogam nuntak gim namta ~ Pu Thangboi\nNext: District leh State vai ~ Pu Thangboi


url: =Giabang Zuunni ~ Rev. Langh Za Kap :: ZOMI DAILY\nGiabang Zuunni ~ Rev. Langh Za Kap\nposted on 1 December 2015 at 8:14 pm Lomkholna: Article\nZogamah 1899 kumin Pasian’ thu hong tung aa, tu hun ciangin Pasian’ hehpihna tawh i gam bup a tam zaw tham in Pasian bia khin ta hang. Pasiang thu hong hat semsemin i gam, i mimam zong khangto mahmah hi cih i mu hi. A hi zongin a thupi mahmah pawl khat i mangngilh kha hi. Khangto i cih ciangin biakna, nuntak kalsuanna khangto, pilna siamna a vekin a khantoh ciangin gam khangto, minam khangto kici thei pan ding hi. I mangngilh khak zel leh i phawk khak loh thu tuamtuamte sung pan a nuai aa thu nihte i khantoh nadingin kikumin gia bang zuun ni.\nNgeina ih cih bang a hi hiam? Pu leh pa ii ngeina, beh leh phung khua leh tui minam khat ii gamtat kampau ngaihsut dan teng ahi hi. (Customs and traditions) Dr. Rechard Niebur in, “Ngeina ih cih pen Pasian’ bawlsa nate tunga a piang sawnsawn mihingte’ bawltawm a ki zomtoto kim leh pam cihna hi a, tua sungah kampau, zongsatnate, ngaihsutna, thucinte, leh thu upte, pupa ngeina, khua le tui beh le phung ki lawmtatnate, man ki seh man neihna (value) gamtat luhek dan cihte ki hel hi,” na ci hi. Leitungah Ngeina ki thupi ngaihsut mahmah ahih manin, kumsimin May 21 ni pen “Leitung bup ngeina khantohna ni,” ci-in ki ciamteh hi.\nLeitung pilna siamna leh biakna lamah i khantoh aa i thahat ciangin, i pu leh i pate’ Ngeina cih pen kiphawk kha lo thei zel hi. Leitungah minam tampi tak om aa, minam khempeuh in ‘Ngeina’ ki nei ciat hi. ‘Ngeina’ in i minam hong kip sak, hong it sak hi. Ei Zomite pen, u le nau Beh le phung a it pha diak, ngeina bulletin zu hawm sa hawmna-ah hamphatna sangin a ngeina bangin a hi ciatciat bek a deih minam i hi hi. Biakna lam a kikhan toh semsem ciangin i pu i pa Ngeinate dawi biak ngeina-in ki ngaihsunin pu le pa’ van pawl khat bang a haltum liang tampi ki om hi. Biakna leh Ngeina pen a kigal neih leh a ki do ding hilo-in a tonkhawm ding ahi hi. Biakna leh Ngeina i khen siam loh manin upna thu leh kalsuan zia-ah zong buaina tampi i tuak hi. Lai Siangtho siam Paul Tillich in, “Biakna in Ngeina ii zungpi hi a, Ngeina in biakna a etlawm sak form hi,” na ci hi.\nTu laitak aa a minthang Theology khat in, ‘Asian Theology’ hi aa i gam leh i lei i mun tawh kizui, Ngeinate tawh Pasian biak ding, thu sut ding leh lungdamna thu gen ding cih ahi hi. Gam thak (Mission) na sepna-ah zong amau ngeina tawh kalsuan pih Pasian biakpih leng lawhcing zaw ding hi cih makaite’ muhna ahi hi. I Zo Ngeina khuang le zam le zolate tawh Passian phat leng zong siatna om ding hiam. Pupa’ Ngeinate tawh Pasian i bia thei nai kei zongin i Ngeina ih theih ding leh i kan ding kisam ka sa hi. La phuak siam papi khat in hih bangin la na phuak aa…\n(a) Sian sinthu leh Pupa sinthu khang damtui bang gawm thei leng kilawm pen ee,\n(b) Ki lawm pen ee Pupa’ sinthu zong tung sianmang in ni bang awi hi, ni bang awi hi ee,! na ci hi.\nJudah mi te’n pawi thupi tuamtuam na nei uh a tuate sung pan khat pen “The feast of Tabernicle” kici anlak zawh lungdam koh pawi ahi hi. I Topa Jesu (Jesuh) in zong hih pawi na sim hi. (John. 7:10) Judah mite bangin ei Zomi te’n zong pawi thupi mahmah khat “Khuado pawi (Chin new year) cih i nei hi. Hakha te’n “Thlai thar” Falam te’n “Fang er, Hualngo te’n, “Kut” Thado-kuki te’n, “Cavang kut,” Kanpetlet te’n “Zudan” Matupi te’n “Cangzom” Mindat te’n “Graita-ei” Paletwa te’n ” A ning,” cih bangin min tuamtuamin na nei uh hi. Hih pawi pen anlak zawh ciang Pasian’ tungah lungdam koh pawi a hih manin, biakna sungah zong a zat huai mahmah pawi ahi hi. Pu leh pa te’n a bawl uh ciangin khua sung aa om dawite hawl khia, do ci-in a sing a suang satin kum thak na muak uh hi. Tua ahih manin Khuado pawi na kici hi. Anuai a late ngaihsunin Pasian minthan nadingin kanin zang siam ni.\n(a) Pupa phuhsa kum khuadona simsing bang ngil den hen aw,\n(b) Simsing bang ngil den hen aw, khang sawn momno te’n gia bang zuun lengee,\n(a) Hong kitawi vua, lia le taang aw, Pupa pian zil meei bang theng kuan ee,\n(b) Meei bang theng kuan Pupa pian zil, nahzu bang puah dih ni guai aw ee,\nTu hun ciangin i pu i pate’ ngeina a thei nawnlo bek hilo-in i pau, i lai, i late nangawn a theilo Zomi tampi ki om ta hi. Tua ahih manin, i gam i minam i it ding zahin i it thei kei hi. I gam i minam i it theih nading leh a khantoh theih nadingin gia bang zuun hun ta hi.\nI zo ngeina mangngilh loin Pasian thu zui Zomi Christian-te hi ciat ni.” (Dr. Kam Khen Thang). “Zomi-in kei ka piang aa, Zomi bangin ka nung ta,” (Rev. Khup Za Go).\n2. Unau khat hihna:\nI pu i pate Mongolia gam panin sen (China) gam leh Tibet gam kantanin chindwin gun dung zui-in kawl gamah na lut uh aa, tua panin khamtung gam (Chin State) Zo gam AD 1300-1500 sungin na luah na teng uh hi. Mun tuamtuamah ki busa ciatin phung le nam ki vawh ciatin kam pau tuamtuam hong piang khia hi. Zomite kam pau haute i hi a, Chin State sung bekah pau nam sawmguk (60) val bang om hi. Bangzahin pau i hau ta zongin hun sawt nai lo lai-in pau nam khat bek a pau minam i hi hi. I pu i pa te’n vokpi khat sa ne khawm, tui nak khat dawn khawm nu le pa a kiman ciat hi hang, ci-in sisan ki nai na unau khat hihna na gen uh hi. Zomite i vekin unau khat, pum khat a ki-it den ding leh a kikhen thei lo dingte i hi hi. Pilna siamna, hatnate khang to-in i om ciangin unau khat i hihnate i mangngilh kha thei hi.\nZomite i vekpi-in unau khat i hih manin, i gam leh i minam khantoh nadingin lungsim ki khatin mapang khawm den, kalsuan khawng den le’ng i Zogam hong paallun ding aa, i gam i minam in thupha ngahin Pasian min hong thang ding hi. Zomi te’n hih bangin paunak thupi mahmah khat nei hi hang, “Nupa ki lungtuak khua khat in zolo, khuata ki lungtuak, khua kua in zolo,” na ci uh a, tua banah hi bangin la na nei lai uh hi.\n(a) I tung solkha vang taang i cih, ak si’n zem a, a vang taang hi ee,\n(b) I khang damtui luan’ ging i cih, a kaih tam a, a luan’ ging hi ee,\nci-in la-in na sa uh a, hih la in pum khat banga na sep kalsuanna leh i manphatna hong lak hi.\nZomite i vekpi-in unau khat i hihna i pau leh i nam i phung te’n hong khen zolo a, unau khat banga kalsuan khawm den thei Zomite i hih nangin tun le zua, lia le taang aw gia bang zuun ciat ni.\nPu leh pate ngeina hoihte akem cing ding, a hoih lote puah a zuun ding, Ki-itna, ki pumkhatna, unau khat hihna a kemcing, a zuun ding, Pilna siamna, hatna masawn ding leh a tangzai sak ding, i gam, i lei, i minam bup a khangto sak dingin i biak Pasian in nang teekteek hong lamen hi. Ni tengin thum lo tau lo, ngaklah lo, kitat sat loin, GEEL NI, SEM NI, PUAH NI, ZUUN NI.\nRev. Langh Za Kap\nPrevious: Thuthang koici gelhding\nNext: Makai pawlkhat tungpan khaici hoihlo ~ Nang Khan Pau\nMCC- Tulsa: Sports Sunday\nSupna Lianpen! ~ Rev. Fr. Damian Dal\nPasal khatin a lawmngaihnu akhennop ciang kammal tawh agenloh gamtat pawlkhat ~ Job Cinpi\nLondon ah Apartment innsangpi khat meikanggawp in mi 30 val liam


url: =ZAM Thupuak :: 17 September 2017 (Zomi khangnote ading siamsinna sangthak) :: ZOMI DAILY\nZAM Thupuak :: 17 September 2017 (Zomi khangnote ading siamsinna sangthak)\nposted on 16 September 2017 at 9:17 am Lomkholna: Malaysia, News, ZAM, Zomi\nZomi khangnote ading siamsinna sangthak :: UNHCR LEH CERTE kici siamsinna sanglam kipawlna ten gambel sangnaupang kum 16 tungsiah University luttheih nading CERTE Bridge Course II kici pen a khatveina March 2017 kha sungin lawhcing takin kizo ahih manin thangah mahmah uh hi. A Batch 2 na dingte October 2017 sungin anuai a bangin Assessment kipan kik ding hi. Ani: 4th, 5th, 6th, 11th, 12th, 13th, 25th, 26th, 27th October 2017. Amun: Monash Unniversity\n***Class khenna ah sangzawhna certificate a neilo te Entrance test dan khat zong kibawl ding hi. Hih hunsung in na sangzawhna Certificate na neih zahzah copy khatta pua in. Sangzom thei ding ten IGCSSE/O- level zo khin ding cihna hi. Sanglutna ding tawh kisai a nuai a website pan in siauhna kibawl thei hi. www.surveymonkey.com\n***Theihbehnop a om leh ZAM zum or Email: contact@fugeeschool.com, mlsluedu@unhcr.org,Office: (+6) 03-2118 4800 ext. 4833 te kiang ki dong thei hi.\nZOMI IDOL 2017 KIDEM NADING MUN LEH HUNTE\nTop 20 telkhiatna 20/09/2017 10am – 5pm, Shalom Christian Fellowship (Kota Damansara)\nTop 10 telkhiatna 27/09/2017 12pm – 5pm, Shalom Christian Fellowship (Kota Damansara)\nTop 5 telkhiatna 04/10/2017 12pm – 5pm, Shalom Christian Fellowship (Kota Damansara)\nZomi Idol 2017 telkhiatna 16/10/ 2017 11 am – 5pm Chinwoo Stadium\nIDOL KIDEM DING TENG1.\n1. Thang Mun Phawng Laaitui\n2. Hang Sian Khai Tuimang\n3. Suan Khan Thang Kapteel\n4. Cing Lun Zo Tuisangzaang\n5. Kham Kap Mung Buanli\n6. Cing Deih Dim Zozaang\n7. Do Suan Khai Sezaang\n8. Thang Khawm Pau Anlangh\n9. Niang Khan Cing Ngente\n10. Nang Khan Muang Buan\n11. Thang Sian Mang Kapteel\n12. Vial Sian Mung Kapteel\n13. Kham Khan Khai Tungtuang\n14. Pau Deih Lam Ngalbual\n15. Thang Sian Mung Zung\n16. Pau Gin Tung Tualzaang\n17. Cing Sian Tuang Teeklui\n18. Thang Kim Khai Vangteh\n19. Than Tun Mang Vangteh\n20. Thang Suan Gin Buan\n21. Zen Luan Dim Pimpih\n22. Zam Khan Khual Pyidawtha\n23. John Thang Kim Khai Taaklam\n24. Dong Do Lian Suangzaang\n25. Cin Khan Suan Tuicinlui\n26. Khai Suan Mang Tuisau\n27. Thang Lam Tuang Tuimang\n28. Thang Hau Lian Mauvom\n29. Hang Lian Piang Ngalbual\n30. Kham Muan Mung Ngalbual\n31. Man Lam Khup Laaitui\n32. Suan Lam Cin Vangteh\n33. Langh Sian Zom Mung Guasing\n34. Huai Khat Cing LimKhai\n35. Cing Ngaih Mang Heilei\n36. Langh Sian Tung Phaileng\n37. Thang Sawm Kim Laangzaang\n38. Dong Khan Lam Saipimual\nIdol tawh kisai contact : Sm Cii Cing – 0111 2828 482\nZAM ZUM AH HONG HAWH : Zomi sung ah lasiam minthang khat ahi Sia Nang Sian Kam @ Kamsen, Pangsak, Youth Pastor-Grace Baptist Church, Tahan, Kalaymyo in Malaysia hong zin sungin ZAM zum ah hong hawhin thungetna hong neihsak ahih manin kilungdam mahmah hi. Topa’n thupha hong piak sak semsem tahen.\nMANGPHA KHAKNA : Rev. Suan Cin Hau- ZAM adivisor in IZCC pawlpi ah kum 5 leh kha 3 Pasian na a sepkhit ciangin a innkuan teng tawh kawlgam hong zuatsan ding hihna tawh kizui in ZAM/ZSM in ZAM zum ah tutpihna kinei hi. Mailam a kalsuanna khempeuh ah Topa’n hong zang semsem tahen.\nZOMI LEAGUE TAWH KISAI ZAKSAKNA : Zomi League tawh kisai meeting pen 18 September 2017(Monday) ni zing sang 11:00AM in ZAM zum ah kinei ding hi. Zomi League a lut ding khempeuh in 18-09-2017(Monday) ni-in lutman sum te piakkim pah ding kisam hi. Team khat ciangin team list ah mi 25 ciang guang thei ding hi.\nZOMI BUP KHUADO PAWI AH MAPANG KHAWM NI Zomi Ngeina Khuado Pawi limtak a bawl dingin thukimna kinei hi. A mun Zomite Khuado Hall, Chin Woo Stadium mah kipsak hi. Khuado pawi nasiatak i bawl nadingin sum leh pai tampi hong kisam ahih manin muanna leh lametna lianpi tawh Khuado Committee in anuai a bangin mapang khawm dingin kong zawn uhhi. 1. Khua kipawlna pan RM200 pan atungsiah, 2. Biakna pawlpi khat ciang RM300 pan a tungsiah leh Khuado ni dingin 16 October 2017 (Monday) ni ki kipsak hi.\nZomi te kumkhen Khuado pawi ah Malaysia leitang tung a om Zomite khempeuh khatzong pelhem lo a, i kihel kim theih ding deihna tawh kong theikhol sak uhhi. Tua sung ah Zomite maban ding thugenna, Zomi Idol Malaysia 2017, Laam tuam tuam, Fashion Show leh Lucky Draw te a kipan kivakna/talent show tuamtuam zong om ding ahih manin khua hun sia leh thusia tuamtuamte tawh kipelh na dingin thungen ciatni. By: Khuado Committee 2017\nLUNGDAM KOHNA – KHUADO PAWI PANPIHNA PIA TENGI khuado pawipi adingin mapang khawm Khua kipawlna leh pawlpi te tungah gen zawhloh lungdamna I pulak hi. Kilung tuakin mapang khawmin I sepna in nalianpi hongsem sakzo hi. Zomi Khuado pawipi ading I vekin thungen khawm ciat ni.\nRM 300 tawh mapang khawm teng 1. Zomi Catholic Community-Malaysia (ZCCM) 2. Zomi Innkuan-Rawang 3. Myanmar Believers Fellowship Pawlpi (MBF) 4. Zomi Ebanezer-Malaysia Pawlpi (ZEM) 5. Zomi Christian Fellowship-Kajang (ZCF-Kajang)6. Zomi Christian Fellowship– Canaan (ZCF-Canaan)7. Malaysia Laipian Pasian Pawlpi (MLPP)8. Zomi Christian Assembly (ZCA)9. Zomi Adventist Church10. Zion UPC –Kepong11. Shalom Christian Fellowship-Kota Damansara\nRM 200 tawh mapang khawm teng 1. Thalmual Innkuan Malaysia 2. Darkhai Unau-Malaysia 3. Mualpi Innkuan– Malaysia 4. Haupi Khua kipawlna 5. Vongmual Khua Kipawlna 6. Tuithang Innkuan-Malaysia 7. Limkhai Bung Khua Kipawlna 8. Saipimual Khua Kipawlna 9. Zung Khua Kipawlna 10. Cikha Innkuan Malaysia 11. Buanli Khua Kipawlna 12. Mualnuam Khua Kipawlna 13. Chanthagyi Khua Kipawlna 14. Taaklam Innkuan Malaysia 15. Ngalbual Khua Kipawlna 16. Suanghoih Khua Kipawlna 17. Saizang Khua Kipawlna 18. Tuimui Khua Kipawlna 19. MZYA(Malaysia Zozang Youth Association) 20. Dimpi Khua Kipawlna 21. Kansau Innkuan 22. Sezang Vontawi-Malaysia 23. Anlangh Khua Kipawlna 24. Selbungh Khua Kipawlna 25. Laaitui Innkuan-Malaysia 26. Pyidawtha Innkuan-Malaysia 27. Zomi Christian Fellowship—Dengkil (ZCF– Dengkil)28. Phaiza Khua Kipawlna 29. Cingpikot –Keizang Khua Kipawlna30. Malaysia Tedim Suangpi Innkuan31. Heilei Innkuan Malaysia32. Malaysia Tungzang Innkuan33. Vaivet Khua Kipawlna34. Ngalzang Innkuan Malaysia35. Mualkawi Khua Kipawlna36. Lailui Innkuan Malaysia37. Suangsang Khua Kipawlna38. Mualbeem Innkuan Malaysia39. Singzung Khua Kipawlna40. Tuisau Khua Kipawlna 41. Tuivial Khua Kipawlna42. Dimlo Khua Kipawlna43. Lalta Khua Kipawlna\nRM 150 tawh mapang khawm teng1. Tauleng Khua Kipawlna RM 100 tawh mapang khawm teng1. Bapi Khua Kipawlna2. Teeklui Khua Kipawlna3. Tungtuang Khua Kipawlna4. Paangzaang Khua Kipawlna\nZAM ZUM AH HONG HAWH : Rev. Thomas Pau Lian Tuang (Singunau), Tuitum, Associate Pastor–Grac -e Baptist Church, Kalaymyo in Malaysia hong hawh sungin ZAM zumah hong hawh in thungetna hong neihsak ahih manin kilungdam mahmah hi. Topa’n thupha hong piaksak semsem ta hen.\nZAM ZUM AH HONG HAWH : Sia Hallelujah Khawm Lian Suum –Ngennung, Church Pastor: Full Gospel Assembly, Kalaymyo in Malaysia hong zin sungin ZAM zum ah hong hawhin thungetna hong neihsak ahih manin kilungdam mahmah hi. Topa’n thupha hong piaksak semsem tahen.\nMalaysia Haksatna sungpan Pasian phatna lathak, DVD thak, Lasiam JK Lianpi tungpan “THE END TIME GOSPEL”- HUN NUNUNG, VOL. – 3 na Malaysia, USA, Myanmar leh Australia te ah ki ngah ta ahih manin, thapia in leisak ziahziah ni.\nDAHPIH NA :: Sawbua Yiishen Khuami Nu Niang Khaw Lun-Munsuang Beh (Kum 23) in sisan Cancer natna tawh 07 September 2017 ni-in hong nusia a, 12 September 2017 ni-in Sungai Buloh han ah kivui hi. ZAM/ZSM member khat a hihna tawh kizui in ZAM zum pan in dahpihna I pulak khia hi. Adah akap khempeuh Topa Kha Siangtho in a lamdangin hong hehnem tahen.\nTHONG LAM BUAIPIH TENG 1. En Deih Kua Mung(Kansau) Sentul a nasepna pan kiman Jinjang lockup pan kila khia thei2. Pau Gin Thang(Kawl Dimzang) Sentul a nasepna pan kiman Jinjang lockup pan kila khia thei\nWELCOME TO ZAM Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak ham tang na ding un itna lianpi tawh kong zawn uh hi.\nKimat kihen na tuahkhak leh: ZAM member te kimat kihen na tuahkhak uh leh Contact Sia Tuangpu: 016 254 4093, Sia Go Mang: 018 202 1216\nZATO VAI BUAIPIH TENG 1. Pau Huai Vung(Thalmual) Ampang Zato2. Pau Do Mung(Saizang) HUKM3. Meng Meng(Dawei) Ampang Hospital + HEI4. Do Za Tung(Thalmual) IPR + ACTS5. Cing Cing(Kapteel) UNZato lam tawh kisai Contact : Sia Khuppi 016 3838 014, Sm CiiCing 011 1282 8482\nZOMI TE A DING NASEPSTORE KEEPING :Khasum RM1300-1500 kikal, Nasep hun nai 8 sung. Omna pia ann pialo. UN card nei hi ding.Amun : Sri Rampai Nasep tawh kisai Contact : Sia Khuppi 016 3838 014\nThupuak PDF File\nLUNGDAM KOHNA 1. Rev. Thomas Pau Lian Tuang(Singunau) RM502. Pa Tha Piang(Tuithang) RM503. Dimlo Khua Kipawlna RM100Panpihna hongpia khempeuh tungah gen zawhloh lungdam na lianpi ZAM pan kong tangko uhhi. Topa’n Zomi te adingin mapang zo semsem dingin thupha hongpia tahen.\nACTS ZATO KIKHAK DING – 24th Sep 2017 ( Sunday ).\nPrevious: Kumzalom 21 (21st Century) sung Zomi te’ Saptuam paizia ~ Pau Do Lian\nNext: Malaysia, Pudu vengsung aom vanzuakna saihonkhat meikang\nKawlgammi SEA Games kimawlna enin apai te naki satgawp\nLamdangsa ingh! ~ Zomi Quavadis\nYouth Reunion & Demcember Concert ah sapna\nJapan Mite Lungduaina Hang Nam Li ~ Hau Za Cin\nBible Society huhna (15 September 2014)


url: =Tulaai Leitung Thuthang Tuamtuam Updates Feb 18,2014\n· Kawlgam ai-awh UN Mihing ngahding hamphatna humbit Palaaipi Mr Tomas Ojae Quintana Kawlgam sung muntuamtuam a zinkhit ciang Feb 18,2014 ni in Nypidaw ah Kawlgam kumpi zalian phawlkhat tawh akimuh ban ah Daw Aung San Suu Kyi tawh kongkhak kikalh khup in nai 4 kiho uhhi. Mr Quintana tutung kawlgam azinna peen kum 6 sung kawlgam tawh kisai anasepna ah atawpna khulzinna zong hi a zing Feb 19 niciang Yangon Vanleeng tualpi ah thukantetawh kimuhkhopna neiding a tutung kawlgam pan akaihkhop thukheempeuh March 17 niciang Geneva UN khawmpi ah vapuak ding hi.\n· Thailand gam Kumpi langpang Democratic party te in Bangkok khuapi sung aom Prime Minister zumpi teng khakcip in lungphona nei uha, Palik te in kiheem un ci in asawlsawl kawmkaal Feb 18,2014 ni in Lungphona anei mipite lak ah pawlkhat in M-16 thau tetawh palik te nakaap uh a langnih kikap huan uh ahihman in mi 3 leh Palik khat si in mi 60 liam uhhi.\n· Ukraine gam ikhuapi Kiev khuapi sung a om Parliament innpi Ukraine kumpi deihlo lungpohna nei mipi te in nasiatak in sungtumtawh sim in uh ahihman in palikte tawhbuaina kikaap Feb 18,2014 ni in piang ahihman in mi 7 si in 100 in liamna ngah uhhi.\n· North Korea gam te in mipi tetung ah lipkhap huaitak in gamta uha, adiak in North Korea gampan ataaikhia te China gamte in North Korea gam puakkik ahihman in kilawm lopi a thongkhiatna, Buanna leh thahna te mi tampi in thuak hi ci in UN te in Feb 17,2014 ni in taangkokhia uhhi. China ten bel Feb 18,2014 ni In hihthu mankilkel kei in Leitungbup thukhenzum atunloh nang kadaal ding uhhi ci in taangkokik uhhi.\n· Indonesia gam Bali tuikulh kiang pan tai 12 na tuipi sung ah Tuisung luutna sethawl Japan gami 7 te Feb 14,2014 ni in khuahun siatna hang in tuisung ah mang uha, miluang 5 Feb 17,2014 ni in kimu in luangkhat Feb 18,2014 ni in kimukik in luangkhat mangthang laai hi.\n· 2007 kum in gambup thukhun pi leh gambup ki ukzia abingkhawl sakna hang in thukibawl Pakistan Gaalkaap maangpi lui Pervez Musharraf Innphualzaang kikalhkhum napan thukhen zum ah micingtampi taktawh Feb 18,2014 ni in minutes 20 sung ongkah ah thukhenna kician neilo in kiciah sakkik hi. Thu khenzum pi akahding sial in lampi ah bomb nakisiah pahpah ahihman leh damlohna hang in zum kahman ngei lo zong ahihi.\n· Iraq gam Baghdad khuapi sung ah migilo te in Feb 18,2014 ni in mawtaw sung ah bomb siah in puakkham sak uh ahihman in mi 49 si in tamkhopkhat liam a inn le lo tampi sia hi ci in AP thukizaakna in pulaakkhia hi. HIh Iraq gam a biakna khat le khat buaina hang in nungkha sung bekbek in mi 1,000 si cizen hi.\n· Leitung gamtha haat gam 6 ahi US,Russia,French,China,UK , Germany leh Iran te nithum sung Iran Nuclear vaai kikupkhopna Vienna khuapi ah Feb 18,2014 ni in kipan ta uhhi. Gamtha haat gam 6 ten Iran Nuclear vaai nakhawl uhleh sum le paai vaai hita leh kigawtna kheempeuh lakhia nung ci uha, Iran te leuleu in ahihleh Nuclear peen meitha dingbek a kazat uh hi in nonggawtna teng uh na laakkhiat uhleh kamciam kongpiading ci in kikang geigai se uhhi.\n· Eygpt gam Sinai dungteng ah migilo te in Khualzin mite Bus Feb 16,2014 ni in Bomb tawh puakkhamsak uh a, Feb 18 ,2014 ni n hih migilo kipawlna ahi Ansar Beit Al- Maqdis te in khuazin mikheempeuh Egypt gampan kiheemkhia ding in thupia uhhi. Ahizong in Egypt kumpi te in hihthu hang in ahithei zah in haanciam in ihmulo liang in miglote kabeng ding uhhi ci in genkhia kik uhhi.\n· Khalkha khuapi sung ah ongtungding March khan sung ah CB Bank te in Branch thakkhat hongding hi ci in Feb 18,2014 ni in taangkokhia uhhi. Khalkha khuapi sung ah amasa peen Private Bank zong hipah ban ah hih CB Bank te in kawlgam sung bekbek ah Branch leh ATM mun 70 vaal ah neikhin ta cih pulaak beh uhhi.\n· Ethiopia gam pan Italy gam Rome khuapi tuding a leeng khualzin mi 202 apua Boeing 767 Vaanleeng khat Feb 17,2014 ni in ahawlpa zunbuuk sung aluut laaitak kum 30 apha ahawlhuhpan in apuapan tawhkalhkhum in Vanleeng ama utnalam ah nahawl a, Feb 17,2014 nimah in Switzerland gam Geneva khuapi vaanleeng tual bittak in bawhpih a, Swiss thunei te in nadawn tuahpah in Vanleeng hawlhuhpa amah le amah angawng ah khau thuahsa in kei peen Ethiopia gam Tuipi tung migilo makaai kahi ngei a, kagam uh ah thukhen thuakding kahihman Swiss ah buktheihna ongngn hing ci hi. Swiss ulian ten manphot uha, Feb 18,2014 ni in koi ci mawhmat ding cih nasia tak in kikum uhhi.\nZomto zelni ee\nKhialhna aom khaak aleh ngaihdambawm ah maw


url: = Gupna lampi ih cih in bang ahi hiam?\nDotna: "Gupna lampi ih cih in bang ahi hiam?"\nDawnna: Nagil a kial hiam? Pumpi gilkial na hi lo in na nuntak na sungah na khat peuhpeuh lunggulh na na nei hiam? Na lungsim sungah lungkim thei hetloh na na neih khak a om hiam? Na neih khak zenzen leh Jesu pen lampi ahihi. Jesu in, “Keimah in nuntakna khomun ka hihi. Kei kiangah hongpai mite a gil a kial ngei kei ding hi. Kei hong um mite zong a dang ataak ngei kei ding hi” a ci hi. (John. 6:35).\nNa buai kha hiam? Na nunna sungah lampi hoih ahih kei leh giimna amu zo lo bangin na om ngei hiam? Mikhat in meivaksuk mit in avak kik thei lo bangin na nunna ah aom kha ngei hiam? A om leh Jesu pen lampi a hi hi. Jesu in, “Kei mah in leitung khua vak ka hihi. Ka nung hong zui te in khuazingna sungah a pai kha ngei kei ding hi. Nuntakna khua vak a ngah ding uh hi” a ci hi (John.8:12).\nNa mai lam a bing kha ngei hiam? Paikhiatna ding lampi na zong hi na pi in, na han ciam na teng phat tuamna om lo in a mawk in na hun a bei thei zel hiam? A kicing nuntakna na neih theihna dingin lampi hoih na zong ngei hiam? Na zon leh Jesu pen lampi a hihi. Jesu in, “Kei mah in kong vang ka hihi. Kei tung tawn in a lutte in hotkhiatna a ngah ding uh hi. Amah pen a ut bangin tumzel lut zel ding a hih manin mun nuam a mu ding hi” a ci hi (John.10:9).\nMidang te in nanuntak na hong niam sak tawntung thei hiam? Na ki zopna pen a mawk na ahi thei zel hiam? Midang te in hong simmawh bawl tawh a ki bang thei zel hiam? Tua bang ahih leh Jesu pen lampi a hihi. Jesu in, “Kei mah in migi tuucing ka hihi. Tucing hoih in a tuu te adingin a nuntakna a pia hi…Kei mah in migi tuu cing ka hihi. Kei mah in ka tuu te ka thei a, amau te in zong kei mah hong thei hi” a ci hi (John.10:11, 14).\nSih khit ciangin bang piang ding cih na thei kha hiam? A khiatna nei lo pi in na nuntakna sungah hanciamna na nei thei hiam? Nuntakna in man nei lo hi ci in na ngaih sun kha ngei hiam? Na sih khit ciangin tawntung nuntakna nangah nuam hiam? Tua hi leh Jesu in lampi ahihi. Jesu in, “Keimah in nuntak kikna leh nuntak na ka hihi. Kei hong um mi khempeuh te a sih hangin a hing kik ding uh hi” a ci hi (John.11:25-26).\nLampi in bang ahi hiam? Thuman thutak in bang a hi hiam? Jesu in, “Kei mah in lampi leh thuman thu tak ka hi a, nuntakna zong ka hihi. Kei hong suang lo in kua mah in pakiangah a tung thei ngei kei ding hi” a ci hi (John.14:6).\nNa thuak gilkial na in khalam gilkialna a hihi. Jesu bek in hong dip thei ding hi. Khuamial thukpi a hem khia thei pa pen Jesu bek a hihi. Jesu in a kicing nuntak na ih ngah theih na ding lampi ahihi. Jesu pen na zonzon lawm hoih leh tuu cing hoih a hihi. Hih leitungah na nuntak sung adding ahi zong, na sihkhit ciang a ding ahi zong in Jesu pen lampi a hihi. Jesu pen hotkhiat na ngah theih na ding lampi ahihi.\nKha lam ah na gilkial denna, khuamial thuk pi sungah na gamman den na, nuntakna ih akhiatna na muh theih loh na, ahang pen Pasian tawh na ki khen hang ahihi. Eite pen mawh nei ih hih lam Laisiangtho in hong ngen hi. Tua ahih manin Pasian tawh ih ki gamla hi (Thuhilhna.7:20; Rom. 3:23). Na lungtang a hawm bang a, a om na pen na nuntakna sungah Pasian a om loh man ahihi. Pasian in eite a mah tawh ki pawl den dingin hong bawl ahihi. Mawhna hangin Pasian tawh ih ki gamla a, amah tawh ih ki pawl thei nawn kei hi. Ih mawhna, ih khialhna te hangin hih leitungah ih nuntak hun sung leh ih sih nung a nuntakna ah Pasian tawh a tawntung in ih ki gamla hi (Rom.6:23 ; John.3:36 ).\nPasiantawh bangci in ki nai kik thei ding ih hi hiam? Jesu in lampi ahihi. Jesu in ih mawhna teng hong lak khiat sak khin zo hi (2Cor.5:21). Jesu in eite tangin sih na hong thuak hi (Rom.5:8). Ih thuak ding thukhen na khempeuh aman hong lak sak khin zo hi. Ni thum khit ciangin sihna zo in hong thoto kik hi. Mawhna leh sihna zo ahih na hong lak hi ( Rom.6:4-5). Amah in bang hangin hih nate sem zenzen a hi hiam? Hih dotna pen Jesu in amah leh amah aki dawng kik hi. “Lawmte a ding sih ngam na sang a alian zaw itna om lo hi” ( John.15:13). Eite in nuntakna ih ngah theihna dingin Jesu hong si a hihi. Jesu upna leh amah pen ka mawhna hangin sihna hongthuak hi ci in ih up nak leh ih mawhna te hong mai sak in, hong sawp siang sak ding hi. Tua khit ciangin khalam ah ih gilkial na teng hong veng pah ding hi. Khuavak hong tang ding hi. A ki cing nuntakna ih nei thei ding hi. A hoih penpen lawm leh tuu cing hoih pen eite in ih theithei ding hi. Eite in sihkhit ciang a nuntakna a ngah a hihna ih thei ding a, vantungah Jesu tawh in atawn tung in ih mangkhawm ding hi.\n“Pasian in leitung mi khempeuh hong it mahmah a hih manin ama tapa a ummi khempeuh ki sia lo a nuntak tawntung na a ngah theih na dingin Pasian in atapa khat bek neih sun a hongpiak dong in leitung mite hongit hi” (John. 3:16).


url: =NA PAWLPI UH A DAM HIAM? – FGA Tulsa\nNA PAWLPI UH A DAM HIAM?\n– T. Shuan Lian, Shillong\nPawlpi i cih pen Topa Jesu, Gumpa leh Honpa a sang a, Topa Jesu nasep mabante sem dinga pawl a kiphut/phuan ahi hi. Memberte pen Topa Jesu in a sisan tawh a leite hi a, pawlpi tuamtuam tampi tak om hi mah leh, Pasian pawlpi khat bek om hi.\nPawlpi pen Khris Jesu sisan tawh a kilei hi a, a man zong tamin sang hi. A neipa thupi pen a, a neipa in leitungah a koihna hang pen kha lam a natna neiten damna a ngah nading, van-gik puaten tawldamna a ngahna mun leh gilkial, tuiduh dangtakten taina(satisfaction) ding Kha Siangtho ann (food) a muh na ding uh ahi hi. Pawlpi in a sep ding thupi pen in, leitung mun tuamtuam a Pasian thu tangko ding ahi hi. Pawlpi sungah a thupi pen leh a thunei pen Pasian ahihna i phawk ding kisam hi.\nPasiam lam a tawldamna munpi ahi pawlpi sungah, Na pawlpi uh a nuam zel hiam? Na ci dam uh hiam? cih dotna pen bang ci na dawng diam? A cidam zong i om ding a, a ci dam lo zong i om kha ding hi. Pawpi cidamlohna pen kua mawhpuakna hi ding hiam? A diakin ei pawlpi ciat ki-en pha kik lehang, Khenuai a kipan luzang dong nangawn a cidamna mun om lo a sa nim gawpnate, meimapite leh siluang liammate a om hi. Tuate pen a naai kisal lo, kitun lo, sathau tawh zawng kinomsak lo hi(Isai. 1:6) a cih bangin i pawlpia om kha hiam?\nI pu i pate a kipan tuni dong ciang pawlpi cidam zo nawn lo hi. Pawlpi sunga hiang (branch)tuamtuamten Pasian hotkhiatna i sang ciat a, tua hotkhiatna thu i sandan kibang lo ahih manin pawlpi in cidamloh lawh hi.\nPawlpi sungah thu deih luatna hang, huat nei, kiliansak, thukimpih haksa diak, cih bang thute a omna hangin leh, i thute a kikalhna hangin, pawlpi sunga hiang tuamtuamte cidam lo thei zel hi.\nPawlpi mi tuamtuamten haksatna neih dan kibang lo a, pawlpi pen mihing cidamte om nading hi leh kilawm ahih laitakin, natna nei (indisposed)te tawh zong omkhopna mun ahi hi. Pawlpi mi khat khit khat kidong ciat lehang, Tulai na pawlpi uh a nuam zel hiam? Na lawp uh hiam? Na cidam uh hiam? cih dotnate pen,LPasian hehpihna leh ompihna tawh cidam ung ei, ka thalawp laitak uh hi ei ci-in dawng thei leng lungdamhuai mahmah ding hi.\nPawlpi mite lakah pawlpi siat ding a deih leh a mindai nadinga a vaihawm nuam a om ding uphuai lo a, pawlpi mi khempeuh in pawl hoih ding i deih ciat ding uphuai\nhi. Ahi zongin pawlpi pen a pualam (outside) pana etlawm mahmah, thupi i sak mahmah, ahi zongin a sung (core) lam thuk lut leng a hoihlohna (abject) tampi tak om thei hi. Tua bang pawlpi om thei ahih manin tuate ngaihsun kawmin, i pawlpi sungtawng dong ciangah i ci a dam hiam? cih pen ngaihsuthuai mahmah hi.I vangam paina lampi pen duhhop takin eimah bek pai nadingin i bawl kha hiam? A kongkhak eimah bek i kitat nadingin i bawl hiam? Eimah bek i kingaihsut leh thukhenna ni hong tun ciangin i lung a dam ding hiam? Kingaihsun pha-in, i pawlpi sung, i kipawlna sunga cidam hiam? cih kidong pha kikkik ni.\nNa hoih na pha sema i kingaihsut laitakin i pawlpi pen lei leh vanah bangci bangin hong gen dingin na um hiam?\nLaitai /Oct2013 pan ki la kik hi.\n← Lungdambawl leh Holly paak\n"LAWH CINNA DING "KONG" KI HONG →


url: =Vondeih Kep Ding – 5 (Pau Khan Kap) :: ZOMI DAILY\nposted on 22 November 2014 at 2:10 pm Lomkholna: Article, Paukhankap\nVondeih Kep Ding – 5\nNitak an kanek khit ciangin Computer mai ah tu in na’ng kong khak ding kalai te kagelh zel hi. Zan (12) hong sat ciangin tawlnga dingin ka kithawi a, ka laigelh teng ka-et kik leh gual (5) khawng bek na hi pan hi. Lai gualkhat kagelh ding takpi nai (1) sung bang a kai ka hih lam ka kiphawk pan hi. Tua kawmkal ah khat veivei ciangin zan thapai zanhak liangin ngaihsun in gelh napi-ing in laigual khat na ngawn ka ngah zawh loh hun zong tam veipi tak om zen hi! Mi in laigelh ol paukhankapasak mahmah hangin kei adingin ahih leh haksa sa mahmah mawk ing! Tua ban ah nasim ciangin minutes (2) khawngin naman ziau hangin na Pa’n na phattuam pih khak leh ci-in zanhak dek liangin kong gelh ahih manin nasim khit ciangin paimang pahpah lo-in mun khat ah keem cing in nasim kikzel ding lunggulh ingh!\n“Khatvei Kumpi Pa in a nasem Mipil te kiang ah, “ banghang in ka mite’n kei a kumpi pa uh pen phinlcil lua ci-in hong it lo mawk uh hiam?Ka sih ciangin kaneih, kalam khempeuh ka nutsiat ding lamtak thei kha lo uh ahi tam? ci-in huisa ngeungau in hong dongh hi. Tua leh a Mipil te’n zong genteh na dingin tangthu ( fable ) khat hong gen hi.\n”Khatvei Vok in Bawng kiangah a lungkim loh na thu hong gen hi.” “ Mihing te’n nang pen hong it hong ngai mahmah napi’n, banghang in kei hong it lo uh ahi tam? “Nisim in na nawitui leh thawhbat te na piak manin zong mite’n na’ng pen acingh-adik ci-in hong ciamteh lailai uhi! Ke’n zong amau adingin kaneih khempeuh kapiak mah hilo maw! Ka pheisa ahi a, ka satak mahmah ahi zon ka pia hi! Tua bek hilo in kasa mahmah zong phekkeu in hong ne lai uhi. Kakhe te, kabil te zong mei ah em-in hong ne uh hi na pi-in kei hong it lo uh a, kei hong paakta lo uhi” hong ci hi.\n“A ha’ng ka upmawh khat om! Tua in banghiam cih leh ke’n ka nuntak sungin mihing te adingin na, kasepsak hang ahi tam”ci-in Bawng in hong dawng kik hi.”\nKumpi Pa pen a mi te-in a it loh na thu thei niteh maw! Tu laitak in Uruguay gam ah a President Pa uh ahi ‘Jose Mujica’ in a kha sum lak panin (90%) pen gentheih haksat thuak mite adingin pia in, a cianlai (10%) pen ama adingin koih bek ci zen hi! Hih bang mite etteh huai leh zahtak huai asa lo, mi aom tam ci ingh!\nHih bangin ih gamta pah zo kei zongin innmai aa, ei’ huh ding ngak a hong ding khutdawhngen te antangh khutpham khat beek na pia un maw!\nPrevious: Na Muhna Laih In ~ Khat Thang\nNext: Ka phawkkhak velval kanu kam – 5


url: =ZLINE 24 in. Top Control Dishwasher 120-Volt with Stainless Steel Tub\nZLINE 24 in. Top Control Dishwasher 1...